[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 22.6.2007

COM(2007) 356 τελικό

2007/0122 (CNS)

Πρόταση

ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ

Σύσταση της «κοινής επιχείρησης ENIAC»

(υποβληθείσα από την Επιτροπή) {SEC(2007) 851}{SEC(2007) 852}

ΑΙΤΙΟΛΟΓΙΚΗ ΕΚΘΕΣΗ

Πλαίσιο της προτασησ |

Αιτιολόγηση και στόχοι της πρότασης Η νανοηλεκτρονική είναι μια τεχνολογία στρατηγικής σημασίας για την Ευρώπη με σημαντικό αναμενόμενο αντίκτυπο στην ανταγωνιστικότητα και την ανάπτυξη. Η νανοηλεκτρονική υποστηρίζει τη μελλοντική ανάπτυξη σημαντικών τομέων παραγωγής προϊόντων υψηλής τεχνολογίας, οι οποίοι και αποτελούν βασικές συνιστώσες της βιομηχανικής ισχύος της ΕΕ και ενθαρρύνουν επενδύσεις Ε&Α που φτάνουν τα 20 δισ. ευρώ ετησίως. Πρόκειται για μια σπουδαία κινητήρια δύναμη προς την κατεύθυνση της καινοτομίας και της ανάπτυξης με ιδιαίτερη βαρύτητα για τη μελλοντική ανταγωνιστικότητα και την κοινωνιακή ανάπτυξη της ΕΕ. Η σημασία των ηλεκτρονικών εξαρτημάτων στην ανάπτυξη καινοτομικών προϊόντων αυξάνεται συνεχώς, προσδίδοντας όλο και περισσότερη λειτουργικότητα και νοημοσύνη στα προϊόντα αυτά. Η ΕΕ βρίσκεται αντιμέτωπη με τον κίνδυνο της συνεχούς συρρίκνωσης της ανταγωνιστικότητάς της στον τομέα της νανοηλεκτρονικής ως αποτέλεσμα του κατακερματισμού της ερευνητικής προσπάθειας, της αυξανόμενης πολυπλοκότητας της τεχνολογίας, και των ανταγωνιστικών πιέσεων από άλλες περιοχές του κόσμου. Αυτό που διακυβεύεται δεν είναι απλώς βραχυπρόθεσμες ευκαιρίες για την ανάπτυξη νέων προϊόντων και υπηρεσιών, αλλά η ίδια η ικανότητα καινοτομίας στους συγκεκριμένους τομείς και το συνεπακόλουθο δυναμικό για τη δημιουργία μακροπρόθεσμης αξίας και ανάπτυξης. Η επένδυση στην έρευνα είναι επίσης απαραίτητη προκειμένου να ανταποκριθούμε στις τεχνολογικές προκλήσεις, αλλά και να εκπαιδεύσουμε τους καλύτερους ερευνητές, τους οποίους και θα μπορούμε να κρατήσουμε. Το ειδικό πρόγραμμα «Συνεργασία»[1] του 7ου προγράμματος πλαισίου της Ευρωπαϊκής Κοινότητας (2007-2013) για τις δραστηριότητες έρευνας, τεχνολογικής ανάπτυξης και επίδειξης εισάγει τις κοινές τεχνολογικές πρωτοβουλίες (ΚΤΠ) ως ένα νέο τρόπο υλοποίησης συμπράξεων δημόσιου-ιδιωτικού τομέα στην έρευνα σε ευρωπαϊκό επίπεδο. Οι ΚΤΠ αποτελούν έκφραση της ισχυρής δέσμευσης της ΕΕ για συντονισμό των ερευνητικών προσπαθειών. Οι στόχοι είναι να επιτευχθεί μεγαλύτερη στρατηγική εστίαση μέσα από την υποστήριξη κοινών φιλόδοξων θεματολογίων έρευνας στους τομείς που είναι κρίσιμοι για την ανταγωνιστικότητα και την ανάπτυξη, να συγκεντρωθεί και να συντονιστεί σε επίπεδο ΕΕ μια κρίσιμη μάζα έρευνας που θα μπορεί να αντλεί χρηματοδότηση από όλες τις πηγές επενδύσεων Ε&Α, είτε δημόσιες είτε ιδιωτικές, και να διασφαλιστεί καλύτερη σύνδεση μεταξύ έρευνας και καινοτομίας, συμβάλλοντας στην υλοποίηση του Ευρωπαϊκού Χώρου Έρευνας και των στόχων της Ευρώπης ως προς την ανταγωνιστικότητα. Το ειδικό πρόγραμμα «Συνεργασία» προσδιορίζει τη νανοηλεκτρονική ως έναν από τους τομείς όπου η ανάπτυξη μιας ΚΤΠ θα παρουσίαζε ιδιαίτερο ενδιαφέρον. Οι ΚΤΠ προέρχονται κυρίως από τις ευρωπαϊκές τεχνολογικές πλατφόρμες (ΕΤΠ). Είναι λίγες οι ΕΤΠ που κατάφεραν να αναπτυχθούν σε τόσο φιλόδοξη κλίμακα και εύρος με αποτέλεσμα να απαιτείται μια ουσιαστική κινητοποίηση δημόσιων και ιδιωτικών πόρων προκειμένου να υλοποιηθούν σημαντικά στοιχεία των στρατηγικών θεματολογίων έρευνάς τους. Οι ΚΤΠ προτείνονται ως αποτελεσματικό μέσο προκειμένου να ανταποκριθούμε στις ανάγκες αυτών των ΕΤΠ. Στόχος της παρούσας πρότασης είναι η σύσταση μιας κοινής επιχείρησης για την υλοποίηση μιας ΚΤΠ στη νανοηλεκτρονική (ΚΤΠ ENIAC). Η ΚΤΠ ENIAC στοχεύει στη δημιουργία ενός ενιαίου πανευρωπαϊκού προγράμματος Ε&Α, το οποίο θα βοηθήσει την ευρωπαϊκή βιομηχανία να εξασφαλίσει παγκόσμια ηγετική θέση στη νανοηλεκτρονική. Η συγκεκριμένη ΚΤΠ θα συνδυάζει, για πρώτη φορά, μια κρίσιμη μάζα εθνικών, ευρωπαϊκών και ιδιωτικών πόρων με ένα συνεκτικό, ευέλικτο και αποτελεσματικό νομικό πλαίσιο, ενώ θα συμβάλλει και στην ενίσχυση των επενδύσεων Ε&Α στην Ευρώπη παρέχοντας κίνητρα στη βιομηχανία και στα κράτη μέλη ώστε να αυξήσουν τις δαπάνες τους για την Ε&Α. Γενικό πλαίσιο Το μέγεθος της επιχειρηματικής αλυσίδας της νανοηλεκτρονικής στην αγορά (δηλαδή των κατασκευαστών αλλά και ενός σημαντικού συνόλου συνδεόμενων τομέων, όπως των προμηθευτών εξοπλισμού και υλικών, των σχεδιαστών κλπ.) αντιπροσωπεύει αυτή τη στιγμή σχεδόν το 1% του παγκόσμιου ΑΕΠ με ισχυρό μέσο ετήσιο ρυθμό ανάπτυξης (περίπου 15%). Ωστόσο, η οικονομική βαρύτητα των τομέων που επηρεάζονται από τη νανοηλεκτρονική (όπως οι τηλεπικοινωνίες, τα καταναλωτικά προϊόντα και η εκπαίδευση, οι υπηρεσίες πολυμέσων, οι μεταφορές, η υγειονομική περίθαλψη, η ασφάλεια, το περιβάλλον) είναι πολύ υψηλότερη (αφού εκτιμάται γύρω στα 5 τρισεκατομμύρια ευρώ). Μια αποτελεσματική πρωτοβουλία σε επίπεδο ΕΕ θα έχει επομένως σημαντικό αντίκτυπο λόγω του πολλαπλασιαστικού αποτελέσματος από την περαιτέρω ανάπτυξη μιας τέτοιας τεχνολογίας γενικής εφαρμογής. Ο τομέας της νανοηλεκτρονικής οδηγεί επίσης στη δημιουργία θέσεων εργασίας για υψηλά καταρτισμένο προσωπικό και συμβάλλει σημαντικά στην αειφόρο ανάπτυξη. Η Ευρώπη μπορεί να καταλάβει ηγετική θέση στον παγκόσμιο χάρτη, αλλά η απειλή από την Ασία και τις ΗΠΑ θα εξακολουθήσει να υπάρχει όσο η επέκταση της παραγωγής για την ανάπτυξη μελλοντικών γενεών ολοκληρωμένων κυκλωμάτων δεν υποστηρίζεται με αξιόλογες επενδύσεις. Τα τελευταία δέκα χρόνια, ευρωπαϊκά προγράμματα έρευνας, όπως και το Eureka, υποστήριξαν σημαντικές προσπάθειες προκειμένου η ευρωπαϊκή έρευνα και παραγωγή στον τομέα της μικρο/νανοηλεκτρονικής να μπορεί να διεξάγεται επί ίσοις όροις έναντι των παγκόσμιων ανταγωνιστών. Δεδομένου του συνεπαγόμενου υψηλού κόστους και των περιορισμένων διαθέσιμων πόρων, μια συντονισμένη προσπάθεια μεταξύ των διαφόρων παραγόντων θα δώσει στην ευρωπαϊκή βιομηχανία τη δυνατότητα να παραμείνει στο προσκήνιο. Είναι σημαντικό να δημιουργηθούν σε ευρωπαϊκό επίπεδο οι καλύτερες δυνατές συνέργειες σε ό,τι αφορά τους επιστημονικούς στόχους και τις προτεραιότητες χρηματοδότησης ώστε να ανταποκριθούμε με τον πλέον αποτελεσματικό τρόπο στους μελλοντικούς στόχους της βιομηχανικής εκμετάλλευσης και της απόδοσης του μέγιστου δυνατού οφέλους για τους πολίτες. |

Ισχύουσες διατάξεις στον τομέα τον οποίο αφορά η πρόταση Δεν υπάρχουν ισχύουσες διατάξεις στον τομέα τον οποίο αφορά η πρόταση. |

Συνέπεια σε σχέση με άλλες πολιτικές και στόχους της Ένωσης Το έβδομο πρόγραμμα πλαίσιο (ΠΠ7) είναι για την Ευρώπη ένα σημαντικό σημείο εκκίνησης. Είναι η έκφραση της ομόφωνης άποψης ότι, για να γίνει η πλέον ανταγωνιστική και δυναμική οικονομία με βάση τη γνώση, η Ευρώπη πρέπει να εντείνει ακόμη περισσότερο τις προσπάθειές της ώστε να ενισχύσει και να πετύχει καλύτερες αποδόσεις από τις επενδύσεις της στην Ε&Α. Υπάρχει ειδικότερα ανάγκη για περισσότερη στρατηγική εστίαση, για συγκέντρωση μιας κρίσιμης μάζας στην έρευνα σε βασικούς τομείς, για καλύτερο συντονισμό της έρευνας και για στενότερη σύνδεση μεταξύ έρευνας και καινοτομίας. Η υλοποίηση της συγκεκριμένης ΚΤΠ θα συμβάλει άμεσα στην επίτευξη του στόχου της Λισαβόνας για την ανταγωνιστικότητα, όπως και των στόχων της Βαρκελώνης για τις ερευνητικές δαπάνες. Τα αποτελέσματα της ΚΤΠ ENIAC σε βασικούς τομείς εφαρμογής θα συμβάλουν επίσης έμμεσα και σε άλλες πολιτικές της ΕΕ που αφορούν το περιβάλλον (παρακολούθηση και διαχείριση), τις μεταφορές (ασφάλεια), την ενέργεια (διαχείριση και έλεγχος), την υγειονομική περίθαλψη (μεθοδολογίες και μέσα). Η ΚΤΠ ENIAC θα αντιμετωπίζει άμεσα τυχόν κινδύνους για τη δημόσια υγεία, την ασφάλεια, το περιβάλλον και τους καταναλωτές σύμφωνα με τις σχετικές κοινοτικές πολιτικές στους εν λόγω τομείς. Ειδικότερα, η ευρωπαϊκή δράση «Νανοεπιστήμες και νανοτεχνολογίες: σχέδιο δράσης για την Ευρώπη 2005-2009» (COM(2005) 243), όπως και το έργο της επιστημονικής επιτροπής για τους ανακύπτοντες και τους πρόσφατα εντοπιζόμενους κινδύνους (ΕΕΑΠΕΚΥ), παρέχουν το πλαίσιο εντός του οποίου θα λειτουργήσει η ΚΤΠ ENIAC. Η κοινή επιχείρηση ENIAC είναι υπεύθυνη για τη διαχείριση ενός προγράμματος έρευνας, ανάπτυξης και καινοτομίας, ευρωπαϊκού ενδιαφέροντος, το οποίο θα θεωρείται ως σχέδιο κοινού ευρωπαϊκού ενδιαφέροντος κατά την έννοια του άρθρου 87 παράγραφος 3 σημείο β) της Συνθήκης. Η προτεινόμενη πρωτοβουλία είναι μέρος μιας ευρείας φιλόδοξης κοινοτικής στρατηγικής για την πλήρωση του κενού στον τομέα της καινοτομίας η οποία περιλαμβάνει, μεταξύ άλλων, και την πρόταση για τη δημιουργία ενός Ευρωπαϊκού Ινστιτούτου Τεχνολογίας (EIT). |

Διαβουλεύσεις με τα ενδιαφερομενα μερη και αξιολογηση επιπτωσεων |

Διαβουλεύσεις με τα ενδιαφερόμενα μέρη |

Μέθοδοι διαβούλευσης, κύριοι τομείς-στόχοι και γενικά χαρακτηριστικά των συνομιλητών Η Επιτροπή οργάνωσε εκτενείς διαβουλεύσεις με ενδιαφερόμενους από τον τομέα της νανοηλεκτρονικής μετά τη δημιουργία της τεχνολογικής πλατφόρμας ENIAC τον Ιούνιο του 2004, και των διαφόρων ομάδων εργασίας της, καθώς και με τις εθνικές δημόσιες αρχές που εκπροσωπούνται στο λεγόμενο «Mirror Group», το οποίο συγκεντρώνει εκπροσώπους από 21 κράτη μέλη και συνδεδεμένες χώρες. Οι ομάδες αυτές συναντιόταν τακτικά κατά τη διάρκεια των δύο τελευταίων χρόνων. Τα θέματα ενδιαφέροντος για τη συγκεκριμένη κοινή επιχείρηση, όπως το στρατηγικό θεματολόγιο έρευνας ή θέματα διακυβέρνησης και επιχειρησιακές πτυχές, παρουσιάστηκαν δημοσίως και συζητήθηκαν στο πλαίσιο σημαντικών εκδηλώσεων όπως οι εξαμηνιαίες συναντήσεις του φόρουμ της ENIAC, το συνέδριο για τις τεχνολογίες της κοινωνίας της πληροφορίας IST-2006 (Ελσίνκι) και οι δημόσιες παρουσιάσεις του στρατηγικού θεματολογίου έρευνας τον Σεπτέμβριο του 2005 και του 2006. Ένας ανεξάρτητος σύμβουλος συμμετείχε σε διάφορες ad-hoc συναντήσεις με ενδιαφερόμενα μέρη προκειμένου να εκτιμήσει τον ενδεχόμενο αντίκτυπο της πρωτοβουλίας, κυρίως ως προς τους στόχους πολιτικής και τα οφέλη για την αποτελεσματικότητα. Σε ό,τι αφορά τις οικονομικές αναλύσεις, η διαβούλευση βασίστηκε κυρίως σε δεδομένα της αγοράς, ιδίως μέσω μελέτης που παρείχε μια λεπτομερή εικόνα της αποτελεσματικότητας της Ε&Α στην ενίσχυση της ανταγωνιστικότητας της ευρωπαϊκής βιομηχανίας στον τομέα της νανοηλεκτρονικής σε σχέση με παγκόσμιες τάσεις και προγράμματα, η οποία δημοσιεύτηκε τον Δεκέμβριο του 2005. Ανεξάρτητος σύμβουλος ανέλαβε να εκτιμήσει τον ενδεχόμενο οικονομικό αντίκτυπο της πρωτοβουλίας τον Δεκέμβριο του 2006. |

Σύνοψη των απαντήσεων και τρόπος με τον οποίον ελήφθησαν υπόψη Η αδιάλειπτη συμμετοχή των διαφόρων ενδιαφερομένων στη διαδικασία σχεδιασμού της πρωτοβουλίας σήμαινε ότι τα σχόλια και οι προτάσεις τους μπορούσαν να συγκεντρώνονται και να επικυρώνονται κατά τη διάρκεια της διαδικασίας ώστε να ληφθούν υπόψη κατά την κατάρτιση της πρότασης. |

Συλλογή και χρήση εμπειρογνωμοσύνης |

Σχετικοί επιστημονικοί τομείς/τομείς εμπειρογνωμοσύνης Στην κατάρτιση του στρατηγικού θεματολογίου έρευνας συμμετείχαν εμπειρογνώμονες σε θέματα Ε&Α για τον τομέα της νανοηλεκτρονικής. |

Μεθοδολογία που χρησιμοποιήθηκε Οι εμπειρογνώμονες συνεδρίαζαν στο πλαίσιο ειδικών εργαστηρίων και παρουσίασαν το έργο τους σε δημόσιες διαλέξεις. |

Κυριότεροι οργανισμοί/εμπειρογνώμονες που συμμετείχαν στις διαβουλεύσεις Ζητήθηκε η γνώμη των κυριότερων ευρωπαϊκών εταιριών παραγωγής ημιαγωγών, καθώς και των προμηθευτών τους, των χρηστών και των πρωτοπόρων ανεξάρτητων οργανισμών έρευνας στην Ευρώπη. |

Σύνοψη των γνωμοδοτήσεων που υποβλήθηκαν και χρησιμοποιήθηκαν Δεν επισημάνθηκαν δυνάμει σοβαροί κίνδυνοι με μη αναστρέψιμες συνέπειες. |

Εκτίμηση του αντίκτυπου Ο προτεινόμενος κανονισμός υποβλήθηκε σε εκτίμηση του αντίκτυπου από την Επιτροπή (που επισυνάπτεται στην πρόταση). Τα κυριότερα πορίσματα της εκτίμησης αυτής είναι ότι η ΚΤΠ ENIAC θα επιτρέψει: α) τον καταμερισμό του αυξανόμενου κόστους των δραστηριοτήτων και υποδομών Ε&Α προκειμένου η Ευρώπη να παραμείνει στην πρώτη γραμμή του διεθνούς ανταγωνισμού, β) την κατάκτηση ηγετικής θέσης σε ό,τι αφορά τη διαφοροποίηση των εφαρμογών της τεχνολογίας ημιαγωγών και την εισαγωγή τους σε εναλλακτικές καινοτομικές αγορές, γ) τη διαχείριση των επιτευγμάτων στον ηλεκτρονικό σχεδιασμό προκειμένου να γεφυρωθεί το συνεχώς διευρυνόμενο χάσμα μεταξύ του τεχνολογικά εφικτού και του οικονομικού σχεδιασμού και δοκιμών, και δ) την παροχή αποτελεσματικών εργαλείων στις ευρωπαϊκές ΜΜΕ ώστε να υποστηριχθούν στην πορεία τους προς την καινοτομία. Η ΚΤΠ ενισχύει επίσης το πολλαπλασιαστικό αποτέλεσμα της κοινοτικής συνεισφοράς στην προσπάθεια Ε&Α (δημόσια και ιδιωτική) και παρέχει ένα πιο αποτελεσματικό και αξιόπιστο πλαίσιο Ε&Α και καινοτομίας, το οποίο αίρει τις αβεβαιότητες ως προς τη χρηματοδότηση, εξορθολογίζει τις διαδικασίες και μειώνει τους χρόνους συμβασιοποίησης σε σχέση με τη γραμμή βάσης. Αυτό αναμένεται να διευρύνει τη συμμετοχή και να αυξήσει τον αριθμό των νέων εταίρων σε δραστηριότητες Ε&Α. Ένα επιπρόσθετο πλεονέκτημα είναι ότι τα εθνικά κονδύλια που θα δαπανηθούν μέσω της ΚΤΠ ENIAC θα κατανεμηθούν μεταξύ κοινών ευρωπαϊκών διαδικασιών και σχεδίων εργασίας, πετυχαίνοντας αντίκτυπο ανάλογο με εκείνον των εκταμιεύσεων σε επίπεδο ΕΕ και μάλιστα πολύ υψηλότερο σε σχέση με τη γραμμή βάσης. |

Νομικά στοιχεια της προτασησ |

Σύνοψη των προτεινόμενων μέτρων Η πρόταση αφορά κανονισμό του Συμβουλίου σχετικά με τη σύσταση της κοινής επιχείρησης ENIAC. |

Νομική βάση Η νομική βάση της πρότασης είναι το άρθρο 171 της Συνθήκης για την ίδρυση της Ευρωπαϊκής Κοινότητας. Η κοινή επιχείρηση θα αποτελεί κοινοτικό φορέα και η υλοποίηση του προϋπολογισμού του υπόκειται σε χορήγηση απαλλαγής από το Ευρωπαϊκό Κοινοβούλιο[2], λαμβανομένων πάντως υπόψη των ιδιαιτεροτήτων που προκύπτουν από τη φύση των ΚΤΠ ως συμπράξεων δημόσιου-ιδιωτικού τομέα και ιδίως από τη συνεισφορά του ιδιωτικού τομέα. |

Αρχή της επικουρικότητας Η αρχή της επικουρικότητας εφαρμόζεται εφόσον η πρόταση δεν εμπίπτει στην αποκλειστική αρμοδιότητα της Κοινότητας. |

Οι στόχοι της πρότασης δεν μπορούν να υλοποιηθούν επαρκώς από τα κράτη μέλη για τους ακόλουθους λόγους. |

Μπροστά στις μείζονες προκλήσεις που αντιμετωπίζει η βιομηχανία και η οικονομία της Ευρώπης, το ευρωπαϊκό ερευνητικό τοπίο εμφανίζεται κατακερματισμένο και ανίκανο να δώσει πειστικές απαντήσεις. Σε εθνικό επίπεδο, συνυπάρχουν διάφορα προγράμματα χρηματοδότησης. Σε κάποιες χώρες οι ερευνητικές προσπάθειες που αφορούν τη νανοηλεκτρονική είναι διάσπαρτες σε διάφορα (ενίοτε μη συνδεδεμένα) προγράμματα, ενώ σε κάποιες άλλες δεν μπορεί κανείς εύκολα να διαπιστώσει εάν υπάρχουν όντως σχετικές δραστηριότητες στον τομέα. Ορισμένες χώρες παρέχουν πρόσθετη χρηματοδότηση μέσω του διακυβερνητικού σχεδίου Eureka. Ο υφιστάμενος κατακερματισμός που διαπιστώνεται στην Ευρώπη είναι απολύτως αναποτελεσματικός. Ελλείψει ενός επικεντρωμένου και συνεκτικού προγράμματος, οι ευρωπαϊκές προσπάθειες για έρευνα στον τομέα της νανοηλεκτρονικής θα συνεχίσουν να είναι αποσπασματικές και ασυγκρότητες. Η πρόοδος θα εξακολουθήσει να αναχαιτίζεται από την έλλειψη συντονισμού των στόχων της Ε&Α για τη βιομηχανία, την επανάληψη των ίδιων προσπαθειών, την περιττή γραφειοκρατία και την αντενδεικνυόμενη χρήση της περιορισμένης χρηματοδότησης της έρευνας. Επομένως, η ανάληψη δράσης από τα ίδια τα κράτη μέλη δεν είναι η ιδανική λύση για την αντιμετώπιση των τεράστιων προκλήσεων του τομέα της νανοηλεκτρονικής. Κανένας από τους υφιστάμενους σήμερα μηχανισμούς δεν θα μπορεί κατά τα επόμενα χρόνια να συγκεντρώνει από μόνος του όλη την εμπειρογνωμοσύνη και τα οικονομικά μέσα που χρειάζονται προκείμενου να διασφαλίσει ηγετική θέση σε ένα περιβάλλον παγκόσμιου ανταγωνισμού. Αυτό που απαιτείται είναι μια ισχυρή σύμπραξη δημόσιου-ιδιωτικού τομέα προκειμένου να αντληθούν τα απαραίτητα οικονομικά και τεχνικά μέσα και να διαχειριστούμε την πολυπλοκότητα μιας ραγδαίως εξελισσόμενης καινοτομίας στον συγκεκριμένο τομέα. |

Με την κοινοτική δράση οι στόχοι της πρότασης θα υλοποιηθούν καλύτερα για τους ακόλουθους λόγους. |

Δημιουργία κρίσιμης μάζας, μέσω της συμμετοχής σε μια πρωτοβουλία με σημαντική συνεισφορά από τη βιομηχανία και τα κράτη μέλη. Η ΚΤΠ αναμένεται να αποτελέσει κέντρο βαρύτητας για την Ευρώπη, καθώς και πόλο που θα ενθαρρύνει τη διάδραση με το εξωτερικό. Κινητοποίηση πόρων, μέσω σημαντικής αποδέσμευσης πόρων εκ μέρους της ΕΕ σε συνδυασμό με τα εθνικά κονδύλια και τα κονδύλια της βιομηχανίας. Δοκιμή ενός νέου μέσου για τη βιομηχανική έρευνα, ικανού να συμβάλει έμπρακτα στη στρατηγική της Λισαβόνας και στους στόχους της Βαρκελώνης μέσα από τη συνέργεια κονδυλίων προερχόμενων από κοινοτικούς, εθνικούς και ιδιωτικούς πόρους. Εάν αποδειχθεί επιτυχές, το νέο αυτό μέσο αναμένεται να χρησιμοποιηθεί και σε άλλους τομείς όπου απαιτούνται συμπράξεις δημόσιου-ιδιωτικού τομέα. «Κοινοτικοποίηση» μέρους της έρευνας που χρηματοδοτείται με εθνικά κονδύλια, η οποία συνεπάγεται σημαντική συνεισφορά στην ανάπτυξη του Ευρωπαϊκού Χώρου Έρευνας. Ελαχιστοποίηση των κινδύνων, με την ΕΕ να διατηρεί τον έλεγχο της συνεισφοράς της με τρόπο που διασφαλίζει τον περιορισμό του οικονομικού κινδύνου στο ελάχιστο. Οικονομικά αποτελεσματική υλοποίηση, με την ΚΤΠ να διατηρεί μια ελαφριά διοικητική υποδομή με οικονομική υποστήριξη και από τη βιομηχανία, ασκώντας αρμοδιότητες που αφορούν μόνο τη λήψη αποφάσεων και θέματα χρηματοοικονομικής φύσης. |

Καλύτερη εστίαση: πιο αποτελεσματική εστίαση των θεματολογίων Ε&Α σε σχέση με τα υφιστάμενα διάσπαρτα εθνικά προγράμματα και την ανοδική προσέγγιση (bottom-up) στην ομαδοποίηση επιχειρήσεων στο πλαίσιο του Eureka. Η πρόταση θα συμβάλει στη δημιουργία ενός Ευρωπαϊκού Χώρου Έρευνας στον τομέα της νανοηλεκτρονικής. Περισσότερη ευελιξία: θέσπιση ενός μηχανισμού για την κινητοποίηση κρατών μελών που είναι έτοιμα να αναλάβουν δράση για την επίτευξη κοινών στόχων με τρόπο ευέλικτο, σύμφωνα με τους διαθέσιμους πόρους και με ικανότητα άμεσης προσαρμογής στις ταχέως μεταβαλλόμενες ανάγκες της περιοχής, βοηθώντας έτσι στη δημιουργία μιας κριτικής μάζας για την έρευνα της νανοηλεκτρονικής στην Ευρώπη. Ενσωμάτωση των εθνικών προσπαθειών: επιδίωξη στόχων που έχουν οριστεί σε ευρωπαϊκό επίπεδο στο πλαίσιο του στρατηγικού θεματολογίου έρευνας της σχετικής τεχνολογικής πλατφόρμας και επιλογή έργων σύμφωνα με μια κοινή ενιαία ευρωπαϊκή διαδικασία και κριτήρια που έχουν δημοσιοποιηθεί εκ των προτέρων. Πολλαπλασιαστικό αποτέλεσμα: παροχή κινήτρων για τη βιομηχανία και τα κράτη μέλη, με προσέλκυση επιπρόσθετης εθνικής βοήθειας και άντληση περισσότερης χρηματοδότησης από τη βιομηχανία. Αυτό θα βοηθήσει άμεσα στην επίτευξη των στόχων της Βαρκελώνης. Αποτελεσματικότητα του προγράμματος: συνδυασμός των ισχυρών σημείων των διακρατικών (Eureka) και ευρωπαϊκών προγραμμάτων με παράλληλη αντιμετώπιση των αδυναμιών τους. Ειδικότερα, αποφυγή του παράγοντα της αβεβαιότητας στους εθνικούς προϋπολογισμούς (σε σύγκριση με το Eureka) και της άσκοπης επανάληψης των ίδιων διαδικασιών αξιολόγησης και παρακολούθησης. Η υιοθέτηση κοινών διαδικασιών θα μειώσει τους χρόνους συμβασιοποίησης αποτρέποντας επιπλέον προβλήματα γραφειοκρατίας για τους συμμετέχοντες. Οικονομική αποτελεσματικότητα: μείωση του χρόνου μέχρι την υλοποίηση των έργων ώστε η βιομηχανία να διασφαλίζει ταχύτερη εκτέλεσή τους μειώνοντας έτσι το χρόνο που απαιτείται προκειμένου τα αποτελέσματα της έρευνας να φτάνουν στην αγορά. Η ταχύτερη ανάπτυξη προϊόντων με λιγότερες χαμένες ευκαιρίες για την αγορά και υψηλότερη παραγωγικότητα μπορεί να αποδώσει τεράστια οφέλη για εταιρίες με περιορισμένα περιθώρια δράσης. Οικονομικός αντίκτυπος: επίτευξη των τεχνολογικών στόχων (ηγετική θέση στη νανοηλεκτρονική), ευκολότερες και αποτελεσματικότερες διαδικασίες (χαμηλότερα πάγια έξοδα για τους συμμετέχοντες και μεγαλύτερη συγκέντρωση ερευνητικών πόρων) και συντόμευση των χρόνων συμβασιοποίησης (ενίσχυση της ανταγωνιστικότητας και αύξηση των θέσεων εργασίας). |

Ασφαλής, ολοκληρωμένη και υπεύθυνη προσέγγιση: η στενή συνεργασία όλων των ενδιαφερόμενων μερών διασφαλίζει την άμεση αντιμετώπιση τυχόν κινδύνων για τη δημόσια υγεία, την ασφάλεια, το περιβάλλον και τους καταναλωτές. Με την ΚΤΠ ENIAC εθνικά κονδύλια που ανέρχονται σε εκατοντάδες εκατομμύρια θα χρησιμοποιηθούν σύμφωνα με το κοινώς αποδεκτό στρατηγικό θεματολόγιο έρευνας και τη στρατηγική της ίδιας της Επιτροπής. Η Επιτροπή αποκτά επίσης ισχυρή φωνή σχετικά με το πώς και πού δαπανώνται τα εθνικά κονδύλια και έναν ρόλο που μέχρι τώρα δεν είχε. Το έργο που θα αναληφθεί στο πλαίσιο της ΚΤΠ δεν θα πρέπει να θεωρηθεί ως μεταφορά δραστηριοτήτων από το Eureka. Πρόκειται μάλλον για μια ευρεία σύμπραξη όλων των ενδιαφερόμενων μερών (ΕΚ, κράτη μέλη και βιομηχανία/έρευνα) που στοχεύει στη σταδιακή επίτευξη μιας πραγματικής πανευρωπαϊκής ολοκλήρωσης εισάγοντας ταυτόχρονα ένα νέο τρόπο διακυβέρνησης που υπόσχεται λιγότερη γραφειοκρατία. |

Η πρόταση είναι επομένως σύμφωνη με την αρχή της επικουρικότητας. |

Αρχή της αναλογικότητας Η πρόταση είναι σύμφωνη με την αρχή της αναλογικότητας για τους ακόλουθους λόγους: |

Η προτεινόμενη κοινή επιχείρηση συνιστά τη μόνη απλή επιλογή, δεδομένων των υφιστάμενων περιορισμένων και απαιτήσεων, για την επίτευξη των στόχων της δράσης. Πρόκειται για δομή με διάρκεια στο χρόνο, η οποία διαθέτει νομική προσωπικότητα και παρέχει σαφές νομικό πλαίσιο για τη συνεργασία και συμμετοχή παραγόντων Ε&Α, εθνικών αρχών και της Κοινότητας μέσα από μια σύμπραξη δημόσιου-ιδιωτικού τομέα. |

Εξαιρετικά σημαντική είναι η συμμετοχή όλων των ενδιαφερόμενων μερών. Καθώς η πρωτοβουλία εστιάζεται σε βιομηχανικούς στόχους με εξέχουσα σημασία για την ανταγωνιστικότητα της οικονομίας, η συμμετοχή της βιομηχανίας είναι απαραίτητη ώστε να παρέχεται η σχετική καθοδήγηση στο σχεδιασμό των ερευνητικών προτεραιοτήτων και των πολιτικών για την καινοτομία. Η συμμετοχή των κρατών μελών είναι απαραίτητη προκειμένου να κινητοποιηθούν τα εθνικά κονδύλια που συνιστούν και το μεγαλύτερο μέρος της δημόσιας προσπάθειας Ε&Α στον συγκεκριμένο τομέα. Τέλος, η Κοινότητα καλείται να διαδραματίσει σημαίνοντα ρόλο στη εξέλιξη της διαδικασίας ολοκλήρωσης, εξισορροπώντας τα συμφέροντα των διαφόρων εταίρων και παρακολουθώντας αποτελεσματικά τη χρησιμοποίηση της κοινοτικής οικονομικής συνεισφοράς. Η προτεινόμενη δράση θα επιφέρει την απαραίτητη ολοκλήρωση σε επίπεδο ΕΕ προσφέροντας ταυτόχρονα ευελιξία ως προς τη συμμετοχή των κρατών μελών. Θα διατηρήσει σε εθνικό πλαίσιο έναν μέγιστο αριθμό αποφάσεων, όπως οι αναλήψεις υποχρεώσεων για τις προσκλήσεις υποβολής προτάσεων και η εφαρμογή, όπου είναι εφικτό, εθνικών διαδικασιών για τη σύναψη των συμβάσεων επιχορήγησης, τη διαχείριση των απαιτήσεων δαπανών, τις πληρωμές και τους λογιστικούς ελέγχους. Η κοινή επιχείρηση θα συστήσει μια λιτή δομή που θα είναι επιφορτισμένη με τη λήψη αποφάσεων και τις χρηματοοικονομικές και διοικητικές λειτουργίες, χάρη στη χρησιμοποίηση υφιστάμενων διαδικασιών σε εθνικό επίπεδο. Ο συγκεκριμένος τρόπος υλοποίησης δεν δημιουργεί προβλήματα στις εθνικές διοικήσεις, ενώ χρησιμοποιεί πρότυπα συμβάσεων οικεία προς τους παράγοντες του τομέα Ε&Α και είναι επιπλέον ιδιαίτερα οικονομικός: οι λειτουργικές δαπάνες αναμένεται να ανέρχονται σε λιγότερο από το 1,5% των συνολικών δαπανών για τις δραστηριότητες Ε&Α στο πλαίσιο της κοινής επιχείρησης. |

Επιλογή μέσων |

Προτεινόμενο μέσο: κανονισμός. |

Τα υπόλοιπα μέσα δεν θα ήταν κατάλληλα για τους ακόλουθους λόγους. Για τη σύσταση επιχείρησης στην οποία συμμετέχει η Επιτροπή απαιτείται κανονισμός του Συμβουλίου. |

Δημοσιονομικές επιπτωσεισ |

Η δημοσιονομική αξιολόγηση υποδεικνύει μέγιστη κοινοτική δαπάνη έως 450 εκατ. ευρώ για την αρχική περίοδο της κοινής επιχείρησης ENIAC (έως το 2017), με τις σχετικές αναλήψεις υποχρεώσεων να πρέπει να γίνουν μέχρι τις 31 Δεκεμβρίου 2013, οπότε λήγει ο προϋπολογισμός του ΠΠ7. Μια αρχική ανάληψη υποχρεώσεων ύψους 42,5 εκατ. ευρώ αναμένεται να γίνει μέσα στο 2008. |

Συμπληρωματική πληροφορηση |

Απλούστευση |

Η πρόταση προβλέπει απλούστευση των διοικητικών διαδικασιών για τις δημόσιες αρχές (σε επίπεδο ΕΕ ή εθνικό), όπως και απλούστευση των διοικητικών διαδικασιών για τους ιδιώτες εταίρους. |

Σε σύγκριση με τις υφιστάμενες διακρατικές ρυθμίσεις χρηματοδότησης στο πλαίσιο του Eureka, οι διαδικασίες που προβλέπονται για την κοινή επιχείρηση: o θα άρουν τη δημοσιονομική αβεβαιότητα, με δεσμευτικές για τα κράτη μέλη αναλήψεις υποχρεώσεων βάσει του κανονισμού. o θα άρουν τις επαναλήψεις των ίδιων διαδικασιών αξιολόγησης/ παρακολούθησης, που οφείλονται στις διαφορετικές μεθόδους που εφαρμόζονται σήμερα σε εθνικό επίπεδο. o θα συντομεύσουν τους χρόνους συμβασιοποίησης. o θα καταργήσουν την περιττή γραφειοκρατία για τους συμμετέχοντες. |

Οι απλουστεύεις αυτές θα έχουν τον εξής αντίκτυπο για τους ενδιαφερόμενους στον τομέα της έρευνας: o Θα μειωθεί σημαντικά ο χρόνος και το κόστος που βαραίνει τους αιτούντες για την κατάρτιση των προτάσεών τους, σε σύγκριση με τις υφιστάμενες διαδικασίες για την υποβολή αιτήσεων στο πλαίσιο του Eureka. o Σήμερα ένα μέρος των προτάσεων δεν έχουν αίσια κατάληξη αφού δεν εξασφαλίζουν εθνική χρηματοδότηση και χάνονται. Το ενδεχόμενο αυτό θα αποτρέπεται από τη νέα ΚΤΠ. o Περαιτέρω εξοικονόμηση πόρων πρέπει να αναμένεται μέσω της εξορθολογισμένης διαδικασίας υποβολής εκθέσεων που θα εφαρμόζεται κατά την εκτέλεση των έργων. Στο πλαίσιο της νέας ΚΤΠ, τα έργα θα πρέπει να συμμορφώνονται με μια ενιαία διαδικασία και όχι με τις διάφορες εθνικές διαδικασίες που ισχύουν για το Eureka. |

1. 2007/0122 (CNS)

Πρόταση

ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ

Σύσταση της «κοινής επιχείρησης ENIAC»

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως τα άρθρα 171 και 172,

την πρόταση της Επιτροπής[3],

τη γνώμη του Ευρωπαϊκού Κοινοβουλίου[4],

τη γνώμη της Ευρωπαϊκής Οικονομικής και Κοινωνικής Επιτροπής[5],

Εκτιμώντας τα εξής:

(1) Η απόφαση αριθ. 1982/2006/ΕΚ του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, σχετικά με το έβδομο πρόγραμμα πλαίσιο δραστηριοτήτων έρευνας, τεχνολογικής ανάπτυξης και επίδειξης της Ευρωπαϊκής Κοινότητας (2007-2013)[6], το οποίο αναφέρεται στο εξής ως "7o πρόγραμμα πλαίσιο", προβλέπει χρηματοδοτική συνεισφορά της Κοινότητας στη συγκρότηση μακροπρόθεσμων συμπράξεων δημόσιου-ιδιωτικού τομέα υπό μορφή κοινής τεχνολογικής πρωτοβουλίας (στο εξής ΚΤΠ) εκτελούμενων από κοινές επιχειρήσεις κατά την έννοια του άρθρου 171 της Συνθήκης. Οι εν λόγω ΚΤΠ απορρέουν από τις εργασίες των ευρωπαϊκών τεχνολογικών πλατφορμών, οι οποίες καθιερώθηκαν με το 6ο πρόγραμμα πλαίσιο, και καλύπτουν επιλεγμένες πτυχές της έρευνας στο αντίστοιχο πεδίο. Πρέπει να συνδυάζουν επενδύσεις του ιδιωτικού τομέα και ευρωπαϊκούς δημόσιους πόρους, συμπεριλαμβανομένων πόρων του 7ου προγράμματος πλαισίου.

(2) Η απόφαση αριθ. 971/2006/ΕΚ του Συμβουλίου, της 19ης Δεκεμβρίου 2006 σχετικά με το ειδικό πρόγραμμα Συνεργασία για την εκτέλεση του 7ου προγράμματος πλαισίου της Ευρωπαϊκής Κοινότητας για τις δραστηριότητες έρευνας, τεχνολογικής ανάπτυξης και επίδειξης (2007-2013)[7] υπογραμμίζει την ανάγκη για φιλόδοξες πανευρωπαϊκές συμπράξεις δημόσιου-ιδιωτικού τομέα ώστε να επιταχυνθεί η ανάπτυξη τεχνολογιών μείζονος σημασίας μέσω ερευνητικών δράσεων ευρείας κλίμακας σε κοινοτικό επίπεδο, συμπεριλαμβανομένων ιδίως ΚΤΠ.

(3) Το θεματολόγιο της Λισαβόνας για την ανάπτυξη και την απασχόληση δίνει έμφαση στην ανάγκη δημιουργίας ευνοϊκών συνθηκών για τις επενδύσεις στη γνώση και την καινοτομία στην Ευρώπη ώστε να προωθηθούν η ανταγωνιστικότητα, η ανάπτυξη και η απασχόληση στην Κοινότητα.

(4) Στα συμπεράσματα του Συμβουλίου ανταγωνιστικότητας της 25 και 26 Νοεμβρίου 2004, ενθαρρύνεται η Επιτροπή να επεξεργαστεί περαιτέρω τις έννοιες της τεχνολογικής πλατφόρμας και της ΚΤΠ. Υπογραμμίζεται ότι οι πρωτοβουλίες αυτές θα μπορούσαν να συμβάλουν στον συντονισμό της συνολικής κοινοτικής ερευνητικής προσπάθειας αποβλέποντας στην επίτευξη συνέργειας με τις δραστηριότητες υφιστάμενων μηχανισμών, όπως το EUREKA, συνεκτιμώντας τη σημαντική συμβολή τους στην έρευνα και ανάπτυξη (στο εξής Ε&Α).

(5) Ευρωπαϊκές εταιρείες και άλλοι οργανισμοί Ε&Α που δραστηριοποιούνται στο πεδίο της νανοηλεκτρονικής πρωτοστάτησαν στη δημιουργία της ευρωπαϊκής τεχνολογικής πλατφόρμας για τη νανοηλεκτρονική (στο εξής τεχνολογική πλατφόρμα ENIAC) βάσει του 6ου προγράμματος πλαισίου. Η τεχνολογική πλατφόρμα ENIAC κατάρτισε στρατηγικό θεματολόγιο έρευνας κατόπιν εκτενών διαβουλεύσεων με τους άμεσα ενδιαφερόμενους δημόσιους και ιδιωτικούς φορείς. Στο στρατηγικό θεματολόγιο έρευνας προσδιορίζονται οι προτεραιότητες στον τομέα της νανοηλεκτρονικής και συνιστώνται κατευθύνσεις για ΚΤΠ στο εν λόγω πεδίο.

(6) Η ΚΤΠ για τη νανοηλεκτρονική ανταποκρίνεται στην ανακοίνωση της Επιτροπής της 6ης Aπριλίου 2005 με τίτλο «Οικοδομώντας τον ΕΧΕ της γνώσης στην υπηρεσία της ανάπτυξης»[8] και της 20ης Ιουλίου 2005 με τίτλο «Κοινές δράσεις για την ανάπτυξη και την απασχόληση: το κοινοτικό πρόγραμμα της Λισαβόνας»[9], που καλεί σε νέα και περισσότερο φιλόδοξη προσέγγιση στις μεγάλης κλίμακας συμπράξεις δημόσιου-ιδιωτικού τομέα σε πεδία μείζονος ενδιαφέροντος για την ευρωπαϊκή ανταγωνιστικότητα, τα οποία έχουν εντοπιστεί κατά το διάλογο με τον κλάδο.

(7) Η ΚΤΠ για τη νανοηλεκτρονική ανταποκρίνεται στην ανάγκη για υποστήριξη διεισδυτικών τεχνολογιών των πληροφοριών και επικοινωνιών, όπως προσδιορίζονται στην έκθεση «δημιουργία καινοτόμου Ευρώπης», του Ιανουαρίου 2006. Στην εν λόγω έκθεση συνιστάται επίσης το μοντέλο κοινής τεχνολογίας ENIAC για το συνδυασμό εθνικής και κοινοτικής χρηματοδότησης στο πλαίσιο σαφούς νομικής δομής και σύμφωνα με εναρμονισμένο και συντονισμένο τρόπο.

(8) Η ΚΤΠ για τη νανοηλεκτρονική αναμένεται να δημιουργήσει αειφόρο σύμπραξη δημόσιου-ιδιωτικού τομέα και να αυξήσει και να διευκολύνει ιδιωτικές και δημόσιες επενδύσεις στον τομέα της νανοηλεκτρονικής στην Ευρώπη, η οποία για το σκοπό του παρόντος κανονισμού περιλαμβάνει τα κράτη μέλη και τις συνδεδεμένες χώρες στο 7ο πρόγραμμα πλαίσιο. Με την ΚΤΠ για τη νανοηλεκτρονική αναμένεται επίσης ότι θα επιτευχθεί αποτελεσματικός συντονισμός και συνέργεια πόρων και χρηματοδότησης από το πρόγραμμα πλαίσιο, τον κλάδο, εθνικά προγράμματα Ε&Α και διακυβερνητικά προγράμματα Ε&Α, συμβάλλοντας έτσι στην ενίσχυση της μελλοντικής οικονομικής μεγέθυνσης, ανταγωνιστικότητας και αειφόρου ανάπτυξης της Ευρώπης. Στόχος της τελικά πρέπει να είναι η ενίσχυση της συνεργασίας μεταξύ όλων ενδιαφερόμενων μερών όπως είναι η βιομηχανία, οι δημόσιες αρχές, τα πανεπιστημιακά και τα ερευνητικά κέντρα που συνεργάζονται και εστιάζουν στην ερευνητική προσπάθεια.

(9) Η ΚΤΠ για τη νανοηλεκτρονική πρέπει να ορίσει ένα κοινώς αποδεκτό θεματολόγιο έρευνας (στο εξής «θεματολόγιο έρευνας»), το οποίο θα ακολουθεί πιστά τις συστάσεις του στρατηγικού θεματολογίου έρευνας που έχει αναπτυχθεί από την ευρωπαϊκή τεχνολογική πλατφόρμα ENIAC. Το εν λόγω θεματολόγιο έρευνας προσδιορίζει και προβαίνει σε τακτική ανασκόπηση των ερευνητικών προτεραιοτήτων για την ανάπτυξη και υιοθέτηση καίριων ικανοτήτων για τη νανοηλεκτρονική σε διάφορα πεδία εφαρμογής ώστε να ενισχυθεί η ευρωπαϊκή ανταγωνιστικότητα και να καταστεί δυνατή η εμφάνιση νέων αγορών και κοινωνιακών εφαρμογών.

(10) Η ΚΤΠ για τη νανοηλεκτρονική καλείται να εκπληρώσει δύο στόχους που αποτελούν σημαντικό μέρος του στρατηγικού θεματολογίου έρευνας της τεχνολογικής πλατφόρμας ENIAC: ενίσχυση της περαιτέρω ολοκλήρωσης και μικρογράφησης των συσκευών, και αύξηση των λειτουργικών δυνατοτήτων τους. Πρέπει να οδηγήσει στην παραγωγή νέων υλικών, εξοπλισμού και διεργασιών, νέων αρχιτεκτονικών, καινοτομικών διαδικασιών κατασκευής, επαναστατικών μεθόδων σχεδιασμού και νέων μεθόδων συσκευασίας και «συστηματοποίησης». Θα πρέπει να ενθαρρύνει και να ενθαρρύνεται από καινοτομικές εφαρμογές προηγμένης τεχνολογίας στον τομέα των επικοινωνιών και της πληροφορικής, των μεταφορών, της υγειονομικής περίθαλψης και της ευεξίας, της ενέργειας και της περιβαλλοντικής διαχείρισης, της ασφάλειας και της ψυχαγωγίας.

(11) Η φιλοδοξία και το πεδίο εφαρμογής των δηλωμένων στόχων της ΚΤΠ για τη νανοηλεκτρονική, η κλίμακα των οικονομικών και τεχνικών πόρων που πρέπει να ενεργοποιηθούν, καθώς και η ανάγκη για επίτευξη αποτελεσματικού συντονισμού και συνέργειας πόρων και χρηματοδότησης, απαιτούν ανάληψη δράσης από την Κοινότητα. Είναι κατά συνέπεια απαραίτητο να συσταθεί κοινή επιχείρηση (εφεξής αναφερόμενη ως «κοινή επιχείρηση ENIAC») βάσει του άρθρου 171 της συνθήκης ΕΚ ως νομική οντότητα για την υλοποίηση της ΚΤΠ για τη νανοηλεκτρονική. Για να εξασφαλιστεί η κατάλληλη διαχείριση των δραστηριοτήτων Ε&Α που εισήχθησαν από το 7ο πρόγραμμα πλαίσιο, συγκροτείται η κοινή επιχείρηση ENIAC για χρονική περίοδο που λήγει την 31η Δεκεμβρίου 2017, η οποία είναι δυνατόν να παραταθεί.

(12) Η κοινή επιχείρηση ENIAC πρέπει να είναι όργανο που θα συσταθεί από τις Κοινότητες και του οποίου απαλλαγή για την εκτέλεση του προϋπολογισμού του θα χορηγείται από το Ευρωπαϊκό Κοινοβούλιο[10], έπειτα από σύσταση του Συμβουλίου. Θα πρέπει ωστόσο να συνεκτιμώνται οι ιδιαιτερότητες που προκύπτουν από το χαρακτήρα των ΚΤΠ ως συμπράξεων δημόσιου-ιδιωτικού τομέα και ιδίως από την συνεισφορά του ιδιωτικού τομέα στον προϋπολογισμό.

(13) Η κοινή επιχείρηση ENIAC αναλαμβάνει υποχρεώσεις που απορρέουν από διεθνείς συμφωνίες. Προς το σκοπό αυτό θεωρείται διεθνής οργανισμός κατά την έννοια του άρθρου 22 της οδηγίας 2004/17/ΕΚ του Ευρωπαϊκού Κοινοβουλίου και του Συμβουλίου, της 31ης Μαρτίου 2004, περί συντονισμού των διαδικασιών σύναψης συμβάσεων στους τομείς του ύδατος, της ενέργειας, των μεταφορών και των ταχυδρομικών υπηρεσιών[11], και του άρθρου 15 της οδηγίας 2004/18/ΕΚ του Ευρωπαϊκού Κοινοβουλίου και του Συμβουλίου της 31ης Μαρτίου 2004 περί συντονισμού των διαδικασιών σύναψης δημόσιων συμβάσεων έργων, προμηθειών και υπηρεσιών[12].

(14) Οι στόχοι της κοινής επιχείρησης ENIAC πρέπει να επιτευχθούν με συγκέντρωση πόρων από τον δημόσιο και τον ιδιωτικό τομέα για την υποστήριξη δραστηριοτήτων Ε&Α υπό μορφή έργων. Για τον σκοπό αυτό, η κοινή επιχείρηση ENIAC πρέπει να είναι σε θέση να προκηρύσσει διαγωνισμούς υπό μορφή προσκλήσεων υποβολής προτάσεων με ανταγωνιστικά κριτήρια για έργα με στόχο την υλοποίηση τμημάτων του θεματολογίου έρευνας. Οι δραστηριότητες Ε&Α πρέπει να τηρούν τις θεμελιώδεις αρχές δεοντολογίας που εφαρμόζονται στο 7ο πρόγραμμα πλαίσιο.

(15) Η κοινή επιχείρηση ENIAC θα διασφαλίσει και θα προωθήσει μια ασφαλή, ολοκληρωμένη και υπεύθυνη προσέγγιση της νανοηλεκτρονικής σύμφωνα με τις προδιαγραφές υψηλής ποιότητας που έχουν ήδη θεσπιστεί στον τομέα, όπως και σύμφωνα με τις κοινοτικές πολιτικές για τη δημόσια υγεία, την ασφάλεια, το περιβάλλον και τους καταναλωτές[13],[14] αλλά και την ευρωπαϊκή δράση «Νανοεπιστήμες και νανοτεχνολογίες: σχέδιο δράσης για την Ευρώπη 2005-2009»[15].

(16) Τα ιδρυτικά μέλη της κοινής επιχείρησης ENIAC είναι η Ευρωπαϊκή Κοινότητα, […κράτη μέλη…] και ο AENEAS, ένωση που εκπροσωπεί εταιρείες και άλλους οργανισμούς Ε&Α που δραστηριοποιούνται στο πεδίο της νανοηλεκτρονικής στην Ευρώπη. Η κοινή επιχείρηση ENIAC πρέπει να είναι ανοιχτή στην προσχώρηση νέων μελών.

(17) Οι κανόνες οργάνωσης και λειτουργίας της κοινής επιχείρησης ENIAC πρέπει να καθορίζονται στο καταστατικό της κοινής επιχείρησης ENIAC.

(18) Ο AENEAS έχει υπογράψει επιστολή δέσμευσης για συνεισφορά στη συγκρότηση και υλοποίηση της κοινής επιχείρησης ENIAC, όπως ορίζεται στο καταστατικό της.

(19) Οι δραστηριότητες Ε&Α πρέπει να χρηματοδοτούνται τμηματικώς από τη συνεισφορά της Ευρωπαϊκής Κοινότητας στην κοινή επιχείρηση ENIAC.

(20) Η δημόσια χρηματοδότηση για τις δραστηριότητες Ε&Α, έπειτα από διαγωνισμούς υπό μορφή ανταγωνιστικών προσκλήσεων υποβολής προτάσεων της κοινής επιχείρησης ENIAC, πρέπει να αποτελούνται από εθνικές χρηματοοικονομικές συνεισφορές των κρατών μελών της ENIAC και από χρηματοοικονομική συνεισφορά της κοινής επιχείρησης ENIAC. Η χρηματοοικονομική εισφορά της κοινής επιχείρησης ENIAC παρέχεται ως ποσοστό στις δαπάνες Ε&Α των συμμετεχόντων στα έργα. Το ποσοστό αυτό πρέπει να είναι ίδιο για όλους τους συμμετέχοντες σε έργα, σε οποιαδήποτε πρόσκληση υποβολής προτάσεων.

(21) Κατά τη διάρκεια της κοινής επιχείρησης ENIAC, οι οργανισμοί Ε&Α που συμμετέχουν σε έργα παρέχουν πόρους που ισούνται ή υπερβαίνουν τη συνολική δημόσια χρηματοδότηση για τις δραστηριότητες Ε&Α.

(22) Η ανάγκη εξασφάλισης σταθερών συνθηκών απασχόλησης και ισότιμης μεταχείρισης του προσωπικού, καθώς και προσέλκυσης ειδικευμένου επιστημονικού και τεχνικού προσωπικού περιωπής, επιβάλλει την εφαρμογή του κανονισμού υπηρεσιακής κατάστασης των υπαλλήλων των Ευρωπαϊκών Κοινοτήτων και του καθεστώτος που εφαρμόζεται επί του λοιπού προσωπικού των Ευρωπαϊκών Κοινοτήτων («κανονισμός υπηρεσιακής κατάστασης») σε όλα τα μέλη του προσωπικού της κοινής επιχείρησης ENIAC.

(23) Λαμβανομένου υπόψη ότι η κοινή επιχείρηση ENIAC δεν θα εκπληροί οικονομικό σκοπό, είναι ανάγκη, για την εκτέλεση των καθηκόντων της, να εφαρμόζεται στην κοινή επιχείρηση ENIAC και στο προσωπικό της το πρωτόκολλο περί προνομίων και ασυλιών των Ευρωπαϊκών Κοινοτήτων.

(24) Ως οργανισμός με νομική προσωπικότητα, η κοινή επιχείρηση ENIAC πρέπει να λογοδοτεί για τις πράξεις της. Αρμόδιο, κατά περίπτωση, για την επίλυση διαφορών που προκύπτουν από τις δραστηριότητες της κοινής επιχείρησης είναι το Δικαστήριο των Ευρωπαϊκών Κοινοτήτων.

(25) Η Επιτροπή και η κοινή επιχείρηση ENIAC υποβάλλουν εκθέσεις προόδου σε τακτικά χρονικά διαστήματα προς το Συμβούλιο και το Ευρωπαϊκό Κοινοβούλιο.

(26) Η κοινή επιχείρηση ENIAC πρέπει, με την επιφύλαξη προηγούμενης διαβούλευσης με την Επιτροπή, να διέπεται από χωριστούς δημοσιονομικούς κανόνες που λαμβάνουν υπόψη τις ειδικές επιχειρησιακές ανάγκες της, οι οποίες προκύπτουν ιδίως από την ανάγκη συνδυασμού κοινοτικής και εθνικής χρηματοδότησης για την αποδοτική και έγκαιρη υποστήριξη δραστηριοτήτων Ε&Α. Οι κανόνες αυτοί πρέπει να βασίζονται στις αρχές που ορίζει ο κανονισμός της Επιτροπής (ΕΚ, Ευρατόμ) αριθ. 2343/2002 της 23ης Δεκεμβρίου 2002 σχετικά με τον δημοσιονομικό κανονισμό πλαίσιο για τα όργανα που αναφέρονται στο άρθρο 185 του κανονισμού (ΕΚ, Ευρατόμ) αριθ. 1605/2002 του Συμβουλίου για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων[16]

(27) Πρέπει να λαμβάνονται κατάλληλα μέτρα για την πρόληψη παρατυπιών και περιπτώσεων απάτης και να κινούνται οι αναγκαίες διαδικασίες για την ανάκτηση απωλεσθέντων, αχρεωστήτως καταβληθέντων ή κακώς χρησιμοποιηθέντων κονδυλίων, σύμφωνα με τις διατάξεις του κανονισμού (ΕΚ, Ευρατόμ) αριθ. 2988/95 του Συμβουλίου, της 18ης Δεκεμβρίου 1995, σχετικά με την προστασία των οικονομικών συμφερόντων των Ευρωπαϊκών Κοινοτήτων[17], του κανονισμού (ΕΚ, Ευρατόμ) αριθ. 2185/96 του Συμβουλίου, της 11ης Νοεμβρίου 1996, σχετικά με τους ελέγχους και εξακριβώσεις που διεξάγει επιτοπίως η Επιτροπή με σκοπό την προστασία των οικονομικών συμφερόντων των Ευρωπαϊκών Κοινοτήτων από απάτες και λοιπές παρατυπίες[18], και του κανονισμού (ΕΚ) αριθ. 1073/1999 του Ευρωπαϊκού Κοινοβουλίου και του Συμβουλίου σχετικά με τις έρευνες που πραγματοποιούνται από την Ευρωπαϊκή υπηρεσία καταπολέμησης της απάτης (OLAF)[19].

(28) Η πολιτική για τη διανοητική ιδιοκτησία πρέπει να προωθεί τη δημιουργία και την αξιοποίηση των γνώσεων.

(29) Η Επιτροπή και ο AENEAS λαμβάνουν κάθε αναγκαίο προκαταρκτικό μέτρο για τη σύσταση της κοινής επιχείρησης ENIAC.

(30) Δεδομένου ότι ο στόχος της προτεινόμενης δράσης, συγκεκριμένα η σύσταση της κοινής επιχείρησης ENIAC, δεν μπορεί να επιτευχθεί επαρκώς από τα κράτη μέλη εξαιτίας της απουσίας ενδεδειγμένου νομικού και οργανωτικού πλαισίου σε ευρωπαϊκό επίπεδο, και επομένως μπορεί να επιτευχθεί καλύτερα σε κοινοτικό επίπεδο, καθώς μόνο μέσω κοινοτικής δράσης μπορεί να καθιερωθεί νομικό και οργανωτικό πλαίσιο Ε&Α που να παρέχει τη δυνατότητα αποτελεσματικής συγκέντρωσης πόρων από φορείς Ε&Α, την Επιτροπή και εθνικές κυβερνήσεις, μπορεί η Κοινότητα να θεσπίζει μέτρα, σύμφωνα με την αρχή της επικουρικότητας όπως παρατίθεται στο άρθρο 5 της Συνθήκης. Σύμφωνα με την αρχή της αναλογικότητας, όπως παρατίθεται στο εν λόγω άρθρο, ο παρών κανονισμός δεν υπερβαίνει ό,τι είναι απαραίτητο για την επίτευξη του εν λόγω στόχου.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1 Σύσταση κοινής επιχείρησης

1. Για την υλοποίηση της κοινής τεχνολογικής πρωτοβουλίας (στο εξής ΚΤΠ) για τη νανοηλεκτρονική, συστήνεται κοινή επιχείρηση υπό την έννοια του άρθρου 171 της Συνθήκης (στο εξής «κοινή επιχείρηση ENIAC») για χρονική περίοδο η οποία λήγει στις 31 Δεκεμβρίου 2017. Η περίοδος αυτή μπορεί να παραταθεί με αναθεώρηση του παρόντος κανονισμού.

2. Η κοινή επιχείρηση ENIAC έχει νομική προσωπικότητα. Στα κράτη μέλη διαθέτει την ευρύτερη δυνατή νομική ικανότητα που αναγνωρίζεται από τη νομοθεσία τους σε νομικά πρόσωπα. Μπορεί, ιδίως, να αποκτά ή να διαθέτει ακίνητη και κινητή περιουσία και να παρίσταται ενώπιον δικαστηρίου.Θεωρείται διεθνής οργανισμός υπό την έννοια του άρθρου 22 στοιχείο γ) της οδηγίας 2004/17/EΚ και του άρθρου 15 στοιχείο γ) της οδηγίας 2004/18/EΚ.

3. Η έδρα της κοινής επιχείρησης ENIAC βρίσκεται στις Βρυξέλλες (Βέλγιο).

4. Το καταστατικό της κοινής επιχείρησης ENIAC περιλαμβάνεται στο παράρτημα.

Άρθρο 2Στόχοι

Η κοινή επιχείρηση ENIAC συμβάλλει στην υλοποίηση του 7ου προγράμματος πλαισίου της Ευρωπαϊκής Κοινότητας για δραστηριότητες έρευνας, τεχνολογικής ανάπτυξης και επίδειξης (2007-2013) και στο θεματικό τομέα «Τεχνολογίες πληροφοριών και επικοινωνιών» του ειδικού προγράμματος «Συνεργασία» για την υλοποίηση του 7ου προγράμματος πλαισίου δραστηριοτήτων έρευνας, τεχνολογικής ανάπτυξης και επίδειξης (2007-2013) της Ευρωπαϊκής Κοινότητας. Συμβάλλει ιδίως για:

(α) να καθοριστεί και υλοποιηθεί ερευνητικό θεματολόγιο για την ανάπτυξη καίριων ικανοτήτων στον τομέα της νανοηλεκτρονικής σε διάφορα πεδία εφαρμογής ώστε να ενισχυθεί η ευρωπαϊκή ανταγωνιστικότητα και αειφορία και να καταστεί δυνατή η εμφάνιση νέων αγορών και κοινωνιακών εφαρμογών·

(β) να υποστηριχθούν οι δραστηριότητες που απαιτούνται για την υλοποίηση του θεματολογίου έρευνας (στο εξής δραστηριότητες Ε&Α), ιδίως με τη χορήγηση χρηματοδότησης σε συμμετέχοντες σε επιλεγμένα έργα έπειτα από προσκλήσεις υποβολής προτάσεων με ανταγωνιστικά κριτήρια·

(γ) να προωθηθεί η σύμπραξη δημόσιου-ιδιωτικού τομέα που να στοχεύει στην κινητοποίηση και ομαδοποίηση κοινοτικών, εθνικών και ιδιωτικών προσπαθειών για την αύξηση των συνολικών επενδύσεων στην Ε&Α στο πεδίο της νανοηλεκτρονικής, καθώς και για την ενίσχυση της συνεργασίας μεταξύ δημόσιου και ιδιωτικού τομέα·

(δ) να εξασφαλιστεί η αποτελεσματικότητα και διάρκεια της ΚΤΠ για τη νανοηλεκτρονική·

(ε) να επιτευχθεί συνέργεια και συντονισμός των ευρωπαϊκών προσπαθειών Ε&Α στο πεδίο της νανοηλεκτρονικής, συμπεριλαμβανομένης της σταδιακής ενσωμάτωσης στην κοινή επιχείρηση ENIAC των συναφών με το πεδίο αυτό δραστηριοτήτων, οι οποίες επί του παρόντος υλοποιούνται μέσω διακυβερνητικών μηχανισμών Ε&Α (EUREKA)

Άρθρο 3Μέλη

1. Τα ιδρυτικά μέλη της κοινής επιχείρησης ENIAC είναι:

(α) Η Ευρωπαϊκή Κοινότητα, εκπροσωπούμενη από την Επιτροπή·

(β) [ …κράτη μέλη… ]·

(γ) η ένωση AENEAS (στο εξής «AENEAS»).

2. Υπό τον όρο ότι συμμερίζονται τους στόχους που ορίζονται στο άρθρο 2, οι ακόλουθες οντότητες μπορούν να καταστούν μέλη της κοινής επιχείρησης ENIAC:

(α) άλλα κράτη μέλη και συνδεδεμένες χώρες με το 7ο πρόγραμμα πλαίσιο·

(β) οποιαδήποτε μη κοινοτική, μη υποψήφια και μη συνδεδεμένη χώρα (στο εξής «τρίτη χώρα») που διαθέτει πολιτικές και προγράμματα Ε&Α στο πεδίο της νανοηλεκτρονικής·

(γ) οποιαδήποτε νομική οντότητα που είναι σε θέση να συμβάλει με σημαντική οικονομική συνεισφορά στην επίτευξη των στόχων της κοινής επιχείρησης ENIAC.

3. Τα ιδρυτικά μέλη όπως προβλέπονται στην παράγραφο 1 και τα νέα μέλη όπως προβλέπονται στην παράγραφο 2 αναφέρονται στο εξής ως «μέλη».

4. Τα κράτη μέλη και οι συνδεδεμένες χώρες που είναι μέλη της κοινής επιχείρησης ENIAC καλούνται στο εξής «μέλη της ENIAC».

Άρθρο 4Χρηματοδότηση

1. Οι δραστηριότητες της κοινής επιχείρησης ENIAC χρηματοδοτούνται από κοινού, με χρηματοοικονομικές συνεισφορές σε τμηματικές καταβολές και συνεισφορές σε είδος των μελών της για την υποστήριξη των τρεχουσών δαπανών και των δραστηριοτήτων Ε&Α.

2. Οι τρέχουσες δαπάνες της κοινής επιχείρησης ENIAC για τη χρονική περίοδο που λήγει την 31η Δεκεμβρίου 2017 χρηματοδοτούνται από τις ακόλουθες συνεισφορές:

(α) χρηματοοικονομική συνεισφορά από τον AENEAS έως 20 εκατ. ευρώ ή έως ποσοστό 1% του συνολικού κόστους των έργων, οποιοδήποτε ποσό είναι μεγαλύτερο, χωρίς όμως να υπερβαίνει τα 30 εκατ. ευρώ·

(β) χρηματοοικονομική συνεισφορά από την Κοινότητα έως 10 εκατ. ευρώ·

(γ) συνεισφορές σε είδος των κρατών μελών της ENIAC.

3. Οι δραστηριότητες Ε&Α της κοινής επιχείρησης ENIAC για τη χρονική περίοδο που λήγει την 31η Δεκεμβρίου 2017 χρηματοδοτούνται από τις ακόλουθες συνεισφορές:

(α) χρηματοοικονομική συνεισφορά από την Κοινότητα έως 440 εκατ. ευρώ για τη χρηματοδότηση έργων·

(β) χρηματοοικονομικές συνεισφορές από κράτη μέλη της ENIAC υπό μορφή ετήσιων πιστώσεων που καταβάλλονται απευθείας σε οργανισμούς Ε&Α οι οποίοι συμμετέχουν σε έργα Ε&Α·

(γ) συνεισφορές σε είδος εκ μέρους οργανισμών Ε&Α ως συμμετοχή τους στο απαραίτητο κόστος για τη διεξαγωγή των έργων.

4. Η μέγιστη κοινοτική συνεισφορά στην κοινή επιχείρηση ENIAC ανέρχεται σε 450 εκατ. ευρώ, τα οποία καταβάλλονται από τις πιστώσεις του προϋπολογισμού που χορηγούνται στο θεματικό τομέα «Τεχνολογίες πληροφοριών και επικοινωνιών» του ειδικού προγράμματος «Συνεργασία» για την εφαρμογή του 7ου προγράμματος πλαισίου.

5. Οι λεπτομερέστεροι όροι για την κοινοτική χρηματοοικονομική συνεισφορά καθορίζονται μέσω γενικής συμφωνίας και ετήσιων χρηματοοικονομικών συμφωνιών που συνάπτονται μεταξύ της Επιτροπής, για λογαριασμό της Κοινότητας, και της κοινής επιχείρησης ENIAC.

6. Οι χρηματοοικονομικές συνεισφορές των μελών στην κοινή επιχείρηση ENIAC καταβάλλονται με τμηματικές δόσεις.

7. Κάθε νέο μέλος της κοινής επιχείρησης ENIAC εκτός των κρατών μελών ή των συνδεδεμένων χωρών, καταβάλλει χρηματοοικονομική συνεισφορά στην κοινή επιχείρηση ENIAC.

Άρθρο 5Όργανα

Τα όργανα της κοινής επιχείρησης ENIAC είναι:

(α) το διοικητικό συμβούλιο·

(β) το συμβούλιο των δημόσιων αρχών·

(γ) η επιτροπή βιομηχανίας και έρευνας·

(δ) ο εκτελεστικός διευθυντής.

Άρθρο 6Δημοσιονομικός κανονισμός

1. Η κοινή επιχείρηση ENIAC εφαρμόζει ειδικούς δημοσιονομικούς κανόνες με βάση τις αρχές του κανονισμού (ΕΚ, Ευρατόμ) αριθ. 2343/2002. Μπορούν να αποκλίνουν από τον συγκεκριμένο κανονισμό εφόσον τούτο απαιτείται από τις ειδικές επιχειρησιακές ανάγκες της κοινής επιχείρησης ENIAC και υπό την προϋπόθεση της συναίνεσης της Επιτροπής.

2. Η κοινή επιχείρηση ENIAC έχει δική της δυνατότητα εσωτερικού ελέγχου.

Άρθρο 7Χρηματοδότηση δραστηριοτήτων Ε&Α

1. Η δημόσια χρηματοδότηση για έργα που επιλέγονται έπειτα από προσκλήσεις για υποβολή προτάσεων τις οποίες δημοσιεύει η κοινή επιχείρηση ENIAC, συνίσταται στις εθνικές χρηματοοικονομικές συνεισφορές από τα κράτη μέλη της ENIAC ή/και τις χρηματοοικονομικές συνεισφορές από την κοινή επιχείρηση ENIAC.

2. Η κοινοτική συνεισφορά στην κοινή επιχείρηση ENIAC χρησιμοποιείται για χρηματοδότηση έργων έπειτα από προσκλήσεις υποβολής προσφορών με ανταγωνιστικό χαρακτήρα. Οι ακόλουθες νομικές οντότητες είναι επιλέξιμες για την εν λόγω χρηματοδότηση:

(α) νομικές οντότητες με έδρα στα κράτη μέλη της ENIAC, οι οποίες έχουν συνάψει συμφωνία επιχορήγησης για έργο αυτού του είδους με την αντίστοιχη εθνική αρχή, σύμφωνα με τις διαδικασίες ανάθεσης της κοινής επιχείρησης ENIAC·

(β) νομικές οντότητες με έδρα στα κράτη μέλη ή σε συνδεδεμένες χώρες που δεν είναι μέλη της κοινής επιχείρησης ENIAC. Στην περίπτωση αυτή, τα εν λόγω κράτη μπορούν να συνάπτουν με την κοινή επιχείρηση ENIAC ρυθμίσεις διοικητικού χαρακτήρα για να καθίσταται δυνατή η συμμετοχή των εταιριών και οργανισμών Ε&Α που είναι εγκατεστημένοι στο κράτος τους.

3. Στις προσκλήσεις υποβολής προσφορών που δρομολογούνται και δημοσιεύονται από την κοινή επιχείρηση ENIAC προσδιορίζεται ο συνολικός διαθέσιμος προϋπολογισμός για κάθε πρόσκληση. Στον προϋπολογισμό αυτό επισημαίνονται τα ποσά που δεσμεύονται σε εθνικό επίπεδο από κάθε κράτος μέλος της ENIAC, καθώς και το εκτιμώμενο ποσό της χρηματοοικονομικής συνεισφοράς της κοινής επιχείρησης ENIAC. Στις προσκλήσεις αναφέρονται τα κριτήρια αξιολόγησης σε σχέση με τους στόχους της πρόσκλησης.

4. Η χρηματοοικονομική συνεισφορά της κοινής επιχείρησης ENIAC στον προϋπολογισμό κάθε πρόσκλησης ισούται με ποσοστό 55% του συνολικού ποσού που είχε δεσμευθεί από τα κράτη μέλη της ENIAC, εκτός εάν το συμβούλιο των δημόσιων αρχών αποφασίσει διαφορετικά έπειτα από πρόταση του εκπροσώπου της Κοινότητας.

5. Στις προσκλήσεις, την αξιολόγηση και την επιλογή των προτάσεων τηρούνται οι ακόλουθοι κανόνες:

(α) οι προσκλήσεις υποβολής προτάσεων που δρομολογούνται από την κοινή επιχείρηση ENIAC είναι ανοιχτές για συμμετέχοντες εγκατεστημένους σε κράτη μέλη της ENIAC και σε κάθε άλλο κράτος μέλος της Ευρωπαϊκής Ένωσης ή συνδεδεμένης χώρας·

(β) οι κοινοπραξίες συμμετεχόντων σε προτάσεις έργων που υποβάλλονται σε απάντηση στις εν λόγω προσκλήσεις περιλαμβάνουν τουλάχιστον τρεις μη συνδεδεμένες νομικές οντότητες εγκατεστημένες σε τουλάχιστον τρία κράτη μέλη της ENIAC·

(γ) με τη διαδικασία αξιολόγησης και επιλογής εξασφαλίζεται ότι η κατανομή της δημόσιας χρηματοδότησης της κοινής επιχείρησης ENIAC ακολουθεί τις αρχές της αριστείας και του ανταγωνισμού·

(δ) έπειτα από την αξιολόγηση των προτάσεων, το συμβούλιο των δημόσιων αρχών συντάσσει ιεραρχημένο κατάλογο προτάσεων με βάση σαφή κριτήρια αξιολόγησης και τη συνολική συμβολή τους για την επίτευξη των στόχων της πρόσκλησης·

(ε) το συμβούλιο των δημόσιων αρχών αποφασίζει σχετικά με την επιλογή των προτάσεων και την κατανομή της δημόσιας χρηματοδότησης σε επιλεγμένες προτάσεις έως την εξάντληση των διαθέσιμων προϋπολογισμών, συνεκτιμώντας ενδεχόμενα εθνικά κριτήρια επιλεξιμότητας. Η εν λόγω απόφαση είναι δεσμευτική για τα κράτη μέλη της ENIAC, χωρίς περαιτέρω διαδικασίες αξιολόγησης ή επιλογής.

6. Στη χρηματοδότηση των έργων τηρούνται οι ακόλουθοι κανόνες:

(α) η χρηματοοικονομική συνεισφορά της κοινής επιχείρησης ENIAC σε συμμετέχοντες σε έργα παρέχεται ως ποσοστό της συνολικής δαπάνης για την υλοποίηση του έργου, η οποία καθορίζεται κατά περίπτωση από τις χρηματοδοτούσες αρχές που συνάπτουν τις συμφωνίες επιχορήγησης. Το ποσοστό αυτό καθορίζεται σε ετήσια βάση από την κοινή επιχείρηση ENIAC και φθάνει έως 16,7%. Το ποσοστό είναι το ίδιο για όλους τους συμμετέχοντες σε έργα που προκύπτουν από οποιαδήποτε πρόσκληση υποβολής προτάσεων·

(β) Τα κράτη μέλη της ENIAC συνάπτουν συμφωνίες επιχορήγησης με συμμετέχοντες σε έργα σύμφωνα με τους εθνικούς τους κανόνες, ιδίως όσον αφορά κριτήρια επιλεξιμότητας και λοιπές απαραίτητες οικονομικές και νομικές απαιτήσεις. Κατά περίπτωση, εθνικές χρηματοοικονομικές συνεισφορές από κράτη μέλη της ENIAC καταβάλλονται απευθείας στους συμμετέχοντες στα έργα, σύμφωνα με τις εθνικές συμφωνίες επιχορήγησης. Τα κράτη μέλη της ENIAC καταβάλλουν βέλτιστες προσπάθειες για συντονισμό της σύναψης των συμφωνιών επιχορήγησης και έγκαιρη καταβολή των χρηματοοικονομικών συνεισφορών τους.

Άρθρο 8Κανονισμός υπηρεσιακής κατάστασης προσωπικού

1. Για το προσωπικό της κοινής επιχείρησης ENIAC και για τον εκτελεστικό διευθυντή της ισχύουν οι αρχές του κανονισμού υπηρεσιακής κατάστασης του προσωπικού των Ευρωπαϊκών Κοινοτήτων και το καθεστώς που εφαρμόζεται στο λοιπό προσωπικό των Κοινοτήτων αυτών και οι κανόνες που θεσπίζονται από κοινού από τα θεσμικά όργανα των Ευρωπαϊκών Κοινοτήτων για τους σκοπούς εφαρμογής των εν λόγω κανονισμών υπηρεσιακής κατάστασης στην κοινή επιχείρηση ENIAC.

2. Η κοινή επιχείρηση ENIAC ασκεί έναντι του προσωπικού της τις εξουσίες που ανατίθενται στην αρμόδια για τους διορισμούς αρχή από τον κανονισμό υπηρεσιακής κατάστασης των υπαλλήλων των Ευρωπαϊκών Κοινοτήτων και στην αρμόδια για τη σύναψη συμβάσεων αρχή από το καθεστώς που εφαρμόζεται στο λοιπό προσωπικό των Ευρωπαϊκών Κοινοτήτων.

3. Το διοικητικό συμβούλιο, σε συμφωνία με την Επιτροπή, εγκρίνει τα απαραίτητα μέτρα εφαρμογής, σύμφωνα με τις διατάξεις του άρθρου 110 του κανονισμού υπηρεσιακής κατάστασης των υπαλλήλων των Ευρωπαϊκών Κοινοτήτων και του καθεστώτος που εφαρμόζεται επί του λοιπού προσωπικού των Ευρωπαϊκών Κοινοτήτων.

4. Το διοικητικό συμβούλιο μπορεί να εγκρίνει διατάξεις που να επιτρέπουν σε εθνικούς εμπειρογνώμονες από τα κράτη μέλη να απασχολούνται με απόσπαση στην κοινή επιχείρηση ENIAC.

Άρθρο 9Προνόμια και ασυλίες

Το πρωτόκολλο περί προνομίων και ασυλιών των Ευρωπαϊκών Κοινοτήτων εφαρμόζεται στην κοινή επιχείρηση ENIAC και στο προσωπικό της.

Άρθρο 10Ευθύνη

1. Η συμβατική ευθύνη της κοινής επιχείρησης ENIAC διέπεται από το δίκαιο που εφαρμόζεται στις σχετικές συμβατικές διατάξεις.

2. Σε περίπτωση εξωσυμβατικής ευθύνης, η κοινή επιχείρηση ENIAC αποκαθιστά, σύμφωνα με τις κοινές γενικές αρχές των νομοθεσιών των κρατών μελών, οποιαδήποτε ζημία προκαλέσει το προσωπικό της κατά την εκτέλεση των καθηκόντων του.

3. Τυχόν πληρωμές εκ μέρους της κοινής επιχείρησης ENIAC συνεπεία της αναφερόμενης στις παραγράφους 1 και 2 ευθύνης, καθώς και τα εξ αυτής έξοδα και δαπάνες, θεωρούνται ως δαπάνες, της κοινής επιχείρησης ENIAC και καλύπτονται από τους πόρους της κοινής επιχείρησης ENIAC.

Άρθρο 11Αρμοδιότητα του Δικαστηρίου των ΕΚ και εφαρμοστέα νομοθεσία

1. Tο Δικαστήριο των ΕΚ έχει αρμοδιότητα να αποφαίνεται:

(α) επί οποιασδήποτε διαφοράς μεταξύ των μελών, η οποία αναφέρεται στο αντικείμενο του παρόντος κανονισμού ή/και στο καταστατικό που αναφέρεται στο άρθρο 1·

(β) δυνάμει οποιασδήποτε ρήτρας διαιτησίας που περιλαμβάνεται σε συμφωνίες και συμβάσεις που συνάπτονται από την κοινή επιχείρηση ENIAC·

(γ) επί πρoσφυγών πoυ ασκoύvται κατά της κοινής επιχείρησης ENIAC, συμπεριλαμβανομένων αποφάσεων των οργάνων της, υπό τους όρους των άρθρων 230 και 232 της Συνθήκης·

(δ) επί διαφορών που αναφέρονται σε αποζημιώσεις για ζημίες που προκαλεί το προσωπικό της κοινής επιχείρησης ENIAC κατά την εκτέλεση των καθηκόντων του.

2. Για κάθε θέμα που δεν καλύπτεται από τον παρόντα κανονισμό ή από άλλες κοινοτικές νομοθετικές πράξεις εφαρμόζεται η νομοθεσία του κράτους όπου έχει την έδρα της η κοινή επιχείρηση ENIAC.

Άρθρο 12Υποβολή εκθέσεων, αξιολογήσεις και απαλλαγή

1. Η Επιτροπή υποβάλλει στο Ευρωπαϊκό Κοινοβούλιο και το Συμβούλιο ετήσια έκθεση σχετικά με την επιτευχθείσα πρόοδο από την κοινή επιχείρηση ENIAC.

2. Το αργότερο την 31η Δεκεμβρίου 2010 και έως την 31η Δεκεμβρίου 2015, η Επιτροπή, επικουρούμενη από ανεξάρτητους εμπειρογνώμονες, διεξάγει ενδιάμεσες αξιολογήσεις της κοινής επιχείρησης ENIAC. Η εν λόγω αξιολόγηση αφορά την ποιότητα και την αποτελεσματικότητα της κοινής επιχείρησης ENIAC, καθώς και την πρόοδο στην κατεύθυνση των στόχων που έχουν οριστεί. Η Επιτροπή ανακοινώνει στο Ευρωπαϊκό Κοινοβούλιο και το Συμβούλιο τα συμπεράσματα των αξιολογήσεων, συνοδευόμενα από τις παρατηρήσεις της.

3. Έως την 31η Μαρτίου 2018, η Επιτροπή, επικουρούμενη από ανεξάρτητους εμπειρογνώμονες, διεξάγει τελική αξιολόγηση της κοινής επιχείρησης ENIAC. Τα αποτελέσματα της τελικής αξιολόγησης υποβάλλονται στο Ευρωπαϊκό Κοινοβούλιο και το Συμβούλιο.

4. Απαλλαγή ως προς την εκτέλεση του προϋπολογισμού της κοινής επιχείρησης ENIAC δίδεται από το Ευρωπαϊκό Κοινοβούλιο, έπειτα από σύσταση του Συμβουλίου, βάσει διαδικασίας που προβλέπεται από τους δημοσιονομικούς κανόνες της κοινής επιχείρησης ENIAC.

Άρθρο 13Προστασία των οικονομικών συμφερόντων των μελών και μέτρα για την καταπολέμηση της απάτης

1. Η κοινή επιχείρηση ENIAC εξασφαλίζει ότι τα οικονομικά συμφέροντα των μελών της προστατεύονται επαρκώς διεξάγοντας ή αναθέτοντας κατάλληλους εσωτερικούς και εξωτερικούς ελέγχους.

2. Σε περίπτωση παρατυπιών, τα μέλη διατηρούν το δικαίωμα ανάκτησης αχρεωστήτως καταβληθέντων ποσών, συμπεριλαμβανομένης μείωσης ή αναστολής καταβολής επόμενων συνεισφορών στην κοινή επιχείρηση ENIAC.

3. Για την καταπολέμηση της απάτης, της διαφθοράς και άλλων παράνομων πράξεων, εφαρμόζονται οι διατάξεις του κανονισμού (ΕΚ) αριθ. 1073/1999.

4. Η Επιτροπή ή/και το Ευρωπαϊκό Ελεγκτικό Συνέδριο μπορούν να διενεργούν, εφόσον είναι αναγκαίο, επιτόπιους ελέγχους μεταξύ των αποδεκτών της χρηματοδότησης της κοινής επιχείρησης ENIAC και των υπαλλήλων που είναι αρμόδιοι για την χορήγησή τους. Προς το σκοπό αυτό, η κοινή επιχείρηση ENIAC εξασφαλίζει ότι οι συμφωνίες ή οι συμβάσεις επιχορήγησης προβλέπουν το δικαίωμα της Επιτροπής ή/και του Ευρωπαϊκού Ελεγκτικού Συνεδρίου να διεξάγουν τους ενδεδειγμένους ελέγχους και, σε περίπτωση διαπίστωσης παρατυπιών, να επιβάλουν αποτρεπτικές και αναλογικές κυρώσεις.

5. Η Ευρωπαϊκή υπηρεσία καταπολέμησης της απάτης (OLAF) διαθέτει τις ίδιες εξουσίες όσον αφορά την κοινή επιχείρηση ENIAC και τα μέλη του προσωπικού της όπως εκείνες που διαθέτει ως προς τις υπηρεσίες της Επιτροπής. Μόλις θεσπιστεί η κοινή επιχείρηση, προσχωρεί στη διοργανική συμφωνία της 25ης Μαΐου 1999 μεταξύ του Ευρωπαϊκού Κοινοβουλίου, του Συμβουλίου και της Επιτροπής όσον αφορά τις εσωτερικές έρευνες εκ μέρους της OLAF[20]. Το διοικητικό συμβούλιο εγκρίνει την εν λόγω προσχώρηση και θεσπίζει τα απαραίτητα μέτρα για τη διευκόλυνση των εσωτερικών ερευνών που διεξάγει η OLAF.

Άρθρο 14Τήρηση του απορρήτου

Η κοινή επιχείρηση ENIAC εξασφαλίζει την προστασία των ευαίσθητων πληροφοριών, η κοινολόγηση των οποίων θα μπορούσε να βλάψει τα συμφέροντα των μελών της.

Άρθρο 15Διανοητική ιδιοκτησία

Η κοινή επιχείρηση ENIAC θεσπίζει κανόνες που διέπουν τη διάδοση και χρήση των ερευνητικών αποτελεσμάτων, βάσει των οποίων εξασφαλίζεται κατά περίπτωση η προστασία της διανοητικής ιδιοκτησίας που έχει προκύψει από δραστηριότητες Ε&Α στο πλαίσιο του παρόντος κανονισμού, καθώς και η χρήση και διάδοση των αποτελεσμάτων της έρευνας.

Άρθρο 16Προπαρασκευαστικές ενέργειες

Η Επιτροπή και ο AENEAS αναλαμβάνουν όλες τις απαιτούμενες προπαρασκευαστικές ενέργειες για τη σύσταση της κοινής επιχείρησης ENIAC έως ότου τα όργανά της τεθούν σε πλήρη επιχειρησιακή λειτουργία.

Άρθρο 17 Στήριξη από τη φιλοξενούσα χώρα

Μεταξύ της κοινής επιχείρησης ENIAC και του Βελγίου συνάπτεται συμφωνία φιλοξενίας όσον αφορά τη στέγαση σε γραφεία, τα προνόμια και τις ασυλίες και λοιπή στήριξη που θα προσφέρει το Βέλγιο στην κοινή επιχείρηση ENIAC.

Άρθρο 18

Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης .

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ ΚΑΤΑΣΤΑΤΙΚΟ ΤΗΣ ΚΟΙΝΗΣ ΕΠΙΧΕΙΡΗΣΗΣ ENIAC

Άρθρο 1Επωνυμία, τόπος, διάρκεια, νομική προσωπικότητα

1. Η κοινή επιχείρηση ονομάζεται «κοινή επιχείρηση ENIAC».

2. Η έδρα της είναι στις Βρυξέλλες του Βελγίου.

3. Η κοινή επιχείρηση ENIAC ιδρύεται από τη δημοσίευση του παρόντος καταστατικού στην Επίσημη Εφημερίδα των Ευρωπαϊκών Κοινοτήτων , για χρονική περίοδο που λήγει στις 31.12.2017.

4. Η εν λόγω περίοδος μπορεί να παραταθεί με τροποποίηση του παρόντος καταστατικού σύμφωνα με τις διατάξεις του άρθρου 22, συνεκτιμώντας την πρόοδο που έχει πραγματοποιηθεί για την επίτευξη των στόχων της κοινής επιχείρησης ENIAC και με την προϋπόθεση ότι έχει εξασφαλιστεί οικονομική βιωσιμότητα.

5. Η κοινή επιχείρηση ENIAC έχει νομική προσωπικότητα. Σε όλα τα κράτη μέλη της Ευρωπαϊκής Κοινότητας διαθέτει την ευρύτερη δυνατή νομική ικανότητα που αναγνωρίζεται από τις εθνικές νομοθεσίες στα νομικά πρόσωπα. Μπορεί, ιδίως, να αποκτά ή να διαθέτει ακίνητη και κινητή περιουσία και να παρίσταται ενώπιον δικαστηρίου.

Άρθρο 2Στόχοι και καθήκοντα

1. Στόχος της κοινής επιχείρησης ENIAC είναι να συμβάλει στην υλοποίηση του 7ου προγράμματος πλαισίου της Ευρωπαϊκής Κοινότητας για δραστηριότητες έρευνας, τεχνολογικής ανάπτυξης και επίδειξης (2007-2013) και στο θεματικό πεδίο «Τεχνολογίες πληροφοριών και επικοινωνιών» του ειδικού προγράμματος «Συνεργασία» που υλοποιεί το 7ο πρόγραμμα πλαίσιο (2007-2013) της Ευρωπαϊκής Κοινότητας για δραστηριότητες έρευνας, τεχνολογικής ανάπτυξης και επίδειξης, και ιδίως:

(α) να καθορίσει και να υλοποιήσει «θεματολόγιο έρευνας» για την ανάπτυξη καίριων ικανοτήτων στον τομέα της νανοηλεκτρονικής σε διάφορα πεδία εφαρμογής ώστε να ενισχυθεί η ευρωπαϊκή ανταγωνιστικότητα και αειφορία και να καταστεί δυνατή η εμφάνιση νέων αγορών και κοινωνιακών εφαρμογών. Οι δραστηριότητες για την υλοποίηση του θεματολογίου έρευνας καλούνται εφεξής «δραστηριότητες Ε&Α»·

(β) να υποστηρίξει την υλοποίηση δραστηριοτήτων Ε&Α, ιδίως με τη χορήγηση χρηματοδότησης σε συμμετέχοντες σε επιλεγμένα έργα[21] έπειτα από προσκλήσεις υποβολής προσφορών ανταγωνιστικού χαρακτήρα·

(γ) να προωθηθεί η σύμπραξη δημόσιου-ιδιωτικού τομέα που να στοχεύει στην κινητοποίηση και ομαδοποίηση κοινοτικών, εθνικών και ιδιωτικών προσπαθειών για την αύξηση των συνολικών επενδύσεων στην Ε&Α στο πεδίο της νανοηλεκτρονικής, καθώς και για την ενίσχυση της συνεργασίας μεταξύ δημόσιου και ιδιωτικού τομέα·

(δ) να εξασφαλιστεί η αποτελεσματικότητα και διάρκεια της ΚΤΠ για τη νανοηλεκτρονική·

(ε) να επιτευχθεί συνέργεια και συντονισμός των ευρωπαϊκών προσπαθειών Ε&Α στο πεδίο της νανοηλεκτρονικής, συμπεριλαμβανομένης της σταδιακής ολοκλήρωσης στην κοινή επιχείρηση ENIAC των συναφών με το πεδίο αυτό δραστηριοτήτων, οι οποίες επί του παρόντος υλοποιούνται μέσω διακυβερνητικών μηχανισμών Ε&Α (EUREKA)

2. Τα κύρια καθήκοντα της κοινής επιχείρησης ENIAC είναι τα εξής:

(α) να εξασφαλίσει τη σύσταση και βιώσιμη διαχείριση της ΚΤΠ για τη νανοηλεκτρονική·

(β) να καθορίσει και να επιφέρει οποιαδήποτε απαιτούμενη προσαρμογή στον πολυετή στρατηγικό σχεδιασμό, συμπεριλαμβανομένου του θεματολογίου έρευνας όπως αναφέρεται στο άρθρο 13·

(γ) να καθορίσει και να διεξάγει ετήσια προγράμματα υλοποίησης για την εκτέλεση του πολυετούς στρατηγικού σχεδιασμού όπως αναφέρεται στο άρθρο 13·

(δ) να δρομολογήσει προσκλήσεις υποβολής προσφορών, να αξιολογήσει προτάσεις και να χορηγήσει χρηματοδότηση σε έργα που επιλέγονται μέσω ανοιχτών, διαφανών και αποτελεσματικών διαδικασιών, εντός των ορίων των διαθέσιμων πόρων·

(ε) να αναπτύξει στενή συνεργασία και να εξασφαλίσει τον συντονισμό με ευρωπαϊκές, εθνικές και διακρατικές δραστηριότητες, οργανισμούς και ενδιαφερόμενους, που στοχεύουν στην ενίσχυση εύφορου περιβάλλοντος για την καινοτομία στην Ευρώπη και σε βελτιωμένη συνέργεια και αξιοποίηση των αποτελεσμάτων της Ε&Α στο πεδίο της νανοηλεκτρονικής·

(στ) να παρακολουθεί την πρόοδο προς την κατεύθυνση επίτευξης των στόχων της κοινής επιχείρησης ENIAC και να προβαίνει σε οποιαδήποτε απαραίτητη προσαρμογή υπό το φως των εξελίξεων κατά τη διάρκεια της υλοποίησής της·

(ζ) να διαχειρίζεται την επικοινωνία και διάδοση των δραστηριοτήτων της κοινής επιχείρησης ENIAC τηρώντας τις υποχρεώσεις τήρησης του απορρήτου·

(η) να δημοσιεύει πληροφορίες σχετικά με τα έργα, συμπεριλαμβανομένων των ονομάτων των συμμετεχόντων και του ποσού της χρηματοοικονομικής συνεισφοράς της κοινής επιχείρησης ENIAC·

(θ) να διεξάγει οποιαδήποτε άλλη δραστηριότητα είναι απαραίτητη για την επίτευξη των αναφερομένων στην παράγραφο 1 στόχων.

Άρθρο 3Μέλη

1. Τα ιδρυτικά μέλη της κοινής επιχείρησης ENIAC (στο εξής «ιδρυτικά μέλη») είναι:

(α) Η Ευρωπαϊκή Κοινότητα, εκπροσωπούμενη από την Επιτροπή·

(β) [ …κράτη μέλη… ]·

(γ) η ένωση AENEAS (στο εξής «AENEAS»), ένωση κατά το γαλλικό δίκαιο (αριθ. καταχώρισης ….) με έδρα της το Παρίσι (Γαλλία), η οποία ενεργεί ως εκπρόσωπος εταιρειών και άλλων φορέων Ε&Α που δραστηριοποιούνται στο πεδίο της νανοηλεκτρονικής στην Ευρώπη.

2. Υπό την προϋπόθεση ότι συμμορφώνονται με τους στόχους, όπως αυτοί περιγράφονται στο άρθρο 2 παράγραφος 1, οι ακόλουθες οντότητες μπορούν να γίνουν μέλη της κοινής επιχείρησης ENIAC:

(α) άλλα κράτη μέλη και οι συνδεδεμένες χώρες με το 7ο πρόγραμμα πλαίσιο·

(β) κάθε μη κοινοτική, μη υποψήφια και μη συνδεδεμένη χώρα (εφεξής καλούμενη «τρίτη χώρα») που ακολουθεί πολιτικές Ε&Α ή προγράμματα στο πεδίο της νανοηλεκτρονικής·

(γ) κάθε άλλη νομική οντότητα που είναι σε θέση να πραγματοποιήσει σημαντική χρηματοοικονομική συνεισφορά για την επίτευξη των στόχων της κοινής επιχείρησης ENIAC.

3. Τα ιδρυτικά μέλη και τα νέα μέλη όπως αναφέρεται στην παράγραφο 2 καλούνται εφεξής «μέλη».

4. Τα κράτη μέλη και οι συνδεδεμένες χώρες μέλη της κοινής επιχείρησης ENIAC καλούνται εφεξής «κράτη μέλη της ENIAC». Κάθε κράτος μέλος της ENIAC διορίζει τον εκπρόσωπο του στα όργανα της κοινής επιχείρησης ENIAC και διακοινώνει την εθνική οντότητα ή τις οντότητες που είναι υπεύθυνες για την εκπλήρωση των υποχρεώσεών του όσον αφορά την υλοποίηση των δραστηριοτήτων της κοινής επιχείρησης ENIAC.

5. Tα κράτη μέλη της ENIAC και η Επιτροπή καλούνται εφεξής «δημόσιες αρχές» της κοινής επιχείρησης ENIAC.

Άρθρο 4Προσχώρηση και τροποποίηση της ιδιότητας μέλους

1. Κάθε νέα αίτηση για προσχώρηση στην κοινή επιχείρηση ENIAC απευθύνεται στο διοικητικό συμβούλιο σύμφωνα με το άρθρο 6 παράγραφος 2 σημείο α).

2. Κράτη μέλη της Ευρωπαϊκής Ένωσης ή συνδεδεμένες χώρες που δεν είναι ιδρυτικά μέλη της κοινής επιχείρησης ENIAC καθίστανται μέλη γνωστοποιώντας στο διοικητικό συμβούλιο την γραπτή αποδοχή εκ μέρους τους του παρόντος καταστατικού καθώς και κάθε άλλης διάταξης που διέπει τη λειτουργία της κοινής επιχείρησης ENIAC.

3. Κάθε αίτηση προσχώρησης στην κοινή επιχείρηση ENIAC από τρίτες χώρες εξετάζεται από το διοικητικό συμβούλιο, το οποίο υποβάλει σύσταση στην Επιτροπή. Η Επιτροπή μπορεί να διατυπώσει πρόταση τροποποίησης του παρόντος κανονισμού σχετικά με την προσχώρηση της τρίτης χώρας, υπό τον όρο επιτυχούς ολοκλήρωσης των διαπραγματεύσεων με την κοινή επιχείρηση ENIAC.

4. Οι αποφάσεις του διοικητικού συμβουλίου σχετικά με την προσχώρηση οποιασδήποτε άλλης νομικής οντότητας ή σχετικά με συστάσεις του διοικητικού συμβουλίου για την προσχώρηση τρίτων χωρών λαμβάνουν υπόψη τη σημασία και τη δυνητική προστιθέμενη αξία του υποψηφίου όσον αφορά την επίτευξη των στόχων της κοινής επιχείρησης ENIAC.

5. Κάθε μέλος μπορεί να αποχωρήσει από την κοινή επιχείρηση ENIAC. Η αποχώρηση καθίσταται οριστική και ανέκκλητη έξι μήνες έπειτα από την κοινοποίηση στα λοιπά μέλη, ύστερα από την οποία το πρώην μέλος απαλλάσσεται από κάθε υποχρέωση εκτός των ήδη υφιστάμενων πριν από την αποχώρησή του.

Άρθρο 5Όργανα της κοινής επιχείρησης ENIAC

Τα όργανα της κοινής επιχείρησης ENIAC είναι:

(α) το διοικητικό συμβούλιο·

(β) το συμβούλιο των δημόσιων αρχών·

(γ) η επιτροπή βιομηχανίας και έρευνας·

(δ) ο εκτελεστικός διευθυντής.

Άρθρο 6Διοικητικό Συμβούλιο

1. Σύνθεση και διαδικασία λήψης αποφάσεων

(α) Το διοικητικό συμβούλιο αποτελείται από εκπροσώπους των μελών της κοινής επιχείρησης ENIAC και από τον πρόεδρο της επιτροπής βιομηχανίας και έρευνας.

(β) Κάθε μέλος της κοινής επιχείρησης ENIAC ορίζει τους εκπροσώπους του και τον επικεφαλής, ο οποίος διαθέτει τα δικαιώματα ψήφου του μέλους στο διοικητικό συμβούλιο. Ο πρόεδρος της επιτροπής βιομηχανίας και έρευνας δεν διαθέτει δικαίωμα ψήφου.

(γ) Τα δικαιώματα ψήφου του AENEAS και των δημόσιων αρχών είναι ίσα και ανέρχονται συνολικά σε ποσοστό τουλάχιστον 90% του συνόλου των ψήφων. Η αρχική κατανομή των δικαιωμάτων ψήφου είναι 50% για τον AENEAS και 50% για τις δημόσιες αρχές

(δ) Η κατανομή των ψήφων για τις δημόσιες αρχές καθορίζεται ετησίως σε αναλογία με τα κεφάλαια που έχουν διαθέσει για έργα κατά τα δύο τελευταία οικονομικά έτη. Η Επιτροπή διαθέτει τουλάχιστον ποσοστό 10% των ψήφων.

(ε) Για το πρώτο οικονομικό έτος, καθώς και για κάθε επόμενο οικονομικό έτος στο οποίο δύο ή λιγότερα κράτη μέλη της ENIAC έχουν διαθέσει δημόσιους πόρους σε έργα κατά τα προηγούμενα οικονομικά έτη, η Επιτροπή διαθέτει ένα τρίτο των ψήφων που αντιστοιχούν στις δημόσιες αρχές. Τα υπόλοιπα δύο τρίτα διανέμονται ισομερώς μεταξύ των κρατών μελών της ENIAC.

(στ) Δικαιώματα ψήφου για κάθε νέο μέλος που δεν είναι κράτος μέλος της Ευρωπαϊκής Ένωσης ή συνδεδεμένη χώρα, καθορίζονται από το διοικητικό συμβούλιο πριν από την προσχώρηση του εν λόγω μέλους στην κοινή επιχείρηση ENIAC.

(ζ) Οι αποφάσεις λαμβάνονται με πλειοψηφία τουλάχιστον 75% των ψήφων εκτός εάν δηλώνεται ρητά αλλιώς στο παρόν καταστατικό. Η Κοινότητα διατηρεί δικαίωμα βέτο για όλες τις αποφάσεις που λαμβάνει το εν λόγω συμβούλιο όσον αφορά τη χρήση της χρηματοοικονομικής συνεισφοράς της, τη μεθοδολογία για την αξιολόγηση των συνεισφορών σε είδος, κάθε τροποποίηση του παρόντος καταστατικού και του δημοσιονομικού κανονισμού της κοινής επιχείρησης ENIAC.

(η) Οι εκπρόσωποι δεν είναι προσωπικά υπεύθυνοι για δράσεις που αναλαμβάνουν υπό την ιδιότητά τους ως εκπρόσωποι στο διοικητικό συμβούλιο.

2. Ρόλος και καθήκοντα

Το διοικητικό συμβούλιο έχει τη συνολική ευθύνη για τη λειτουργία της κοινής επιχείρησης ENIAC και επιβλέπει την υλοποίηση των δραστηριοτήτων της.

Το διοικητικό συμβούλιο ιδίως:

(α) αξιολογεί τις αιτήσεις προσχώρησης και αποφασίζει ή συνιστά αλλαγές στη σύνθεση των μελών σύμφωνα με το άρθρο 4·

(β) αποφασίζει σχετικά με τη διαγραφή οποιουδήποτε μέλους που δεν ανταποκρίνεται στις υποχρεώσεις του και δεν έχει επανορθώσει εντός εύλογης χρονικής περιόδου, η οποία καθορίζεται από τον εκτελεστικό διευθυντή, με την επιφύλαξη των διατάξεων της Συνθήκης με τις οποίες εξασφαλίζεται η συμμόρφωση με το κοινοτικό δίκαιο·

(γ) εγκρίνει το δημοσιονομικό κανονισμό της κοινής επιχείρησης ENIAC σύμφωνα με το άρθρο 12 του παρόντος καταστατικού·

(δ) θεσπίζει τις προτεινόμενες τροποποιήσεις στο καταστατικό σύμφωνα με το άρθρο 22·

(ε) εγκρίνει τον πολυετή στρατηγικό σχεδιασμό συμπεριλαμβανομένου του θεματολογίου έρευνας·

(στ) επιβλέπει τη συνολική δραστηριότητα της κοινής επιχείρησης ENIAC·

(ζ) επιβλέπει την πρόοδο στην υλοποίηση του πολυετούς στρατηγικού σχεδιασμού·

(η) εγκρίνει το ετήσιο σχέδιο υλοποίησης και το ετήσιο σχέδιο προϋπολογισμού, συμπεριλαμβανομένου του πίνακα προσωπικού·

(θ) εγκρίνει την ετήσια έκθεση δραστηριοτήτων και τους ετήσιους λογαριασμούς, καθώς και τον ισολογισμό·

(ι) διορίζει, απολύει ή αντικαθιστά τον εκτελεστικό διευθυντή, παρέχει καθοδήγηση στον εκτελεστικό διευθυντή και παρακολουθεί τις επιδόσεις του·

(ια) αναλαμβάνει την ευθύνη για την αποστολή που ανατίθεται βάσει του άρθρου 185 παράγραφος 3, του κανονισμού (ΕΚ, Ευρατόμ) αριθ. 1605/2002 στον εσωτερικό ελεγκτή της Επιτροπής·

(ιβ) εγκρίνει τα απαραίτητα μέτρα εφαρμογής για τον κανονισμό προσωπικού της κοινής επιχείρησης ENIAC σύμφωνα με το άρθρο 17·

(ιγ) συγκροτεί επιτροπές ή ομάδες εργασίας για τη διεξαγωγή συγκεκριμένων καθηκόντων κατά περίπτωση·

(ιδ) θεσπίζει τον εσωτερικό κανονισμό του σύμφωνα με την παράγραφο 3 του παρόντος άρθρου·

(ιε) αναθέτει κάθε καθήκον που δεν έχει ανατεθεί συγκεκριμένα σε άλλο όργανο της κοινής επιχείρησης ENIAC.

3. Εσωτερικός κανονισμός

(α) Το διοικητικό συμβούλιο συνεδριάζει τουλάχιστον δύο φορές ετησίως στην έδρα της κοινής επιχείρησης ENIAC.

(β) Οι συνεδριάσεις του διοικητικού συμβουλίου προεδρεύονται από τον πρόεδρο της επιτροπής βιομηχανίας και έρευνας.

(γ) O εκτελεστικός διευθυντής συμμετέχει στις συνεδριάσεις, εκτός εάν αποφασιστεί διαφορετικά από το διοικητικό συμβούλιο.

(δ) Έως ότου το διοικητικό συμβούλιο εγκρίνει τον εσωτερικό κανονισμό του, οι συνεδριάσεις του συγκαλούνται από την Επιτροπή.

(ε) Η απαρτία στο διοικητικό συμβούλιο συνίσταται στην παρουσία της Επιτροπής, της AENEAS και τουλάχιστον τριών κρατών μελών της ENIAC.

Άρθρο 7Συμβούλιο των δημόσιων αρχών

1. Σύνθεση και διαδικασία λήψης αποφάσεων

(α) Το συμβούλιο των δημόσιων αρχών αποτελείται από εκπροσώπους των δημόσιων αρχών της κοινής επιχείρησης ENIAC.

(β) Κάθε δημόσια αρχή ορίζει τους εκπροσώπους της και τον επικεφαλής, ο οποίος διαθέτει τα δικαιώματα ψήφου στο συμβούλιο των δημόσιων αρχών.

(γ) Ένα τρίτο των δικαιωμάτων ψήφου στο συμβούλιο των δημόσιων αρχών εκχωρείται στην Κοινότητα, τα υπόλοιπα δύο τρίτα κατανέμονται στα λοιπά μέλη του συμβουλίου των δημόσιων αρχών σε ετήσια βάση κατ' αναλογία της χρηματοοικονομικής τους συνεισφοράς στις δραστηριότητες της κοινής επιχείρησης ENIAC για το εν λόγω έτος, σύμφωνα με το άρθρο 10 παράγραφος 5 και με ανώτατο όριο, για οποιοδήποτε μέλος, ύψους 50% των συνολικών ψήφων στο εν λόγω συμβούλιο.

(δ) Εφόσον λιγότερα από τρία κράτη μέλη της ENIAC έχουν ανακοινώσει στον εκτελεστικό διευθυντή την χρηματοοικονομική συνεισφορά τους σύμφωνα με το άρθρο 10 παράγραφος 5, η Κοινότητα διατηρεί ένα τρίτο των ψήφων και τα υπόλοιπα δύο τρίτα κατανέμονται ισομερώς μεταξύ των κρατών μελών της ENIAC.

(ε) Οι αποφάσεις λαμβάνονται με ποσοστό τουλάχιστον 60% του συνόλου των ψήφων.

(στ) Ο εκπρόσωπος της Κοινότητας διατηρεί δικαίωμα βέτο για όλα τα θέματα που αφορούν τη χρήση της συνεισφοράς της Κοινότητας στην κοινή επιχείρηση ENIAC.

2. Ρόλος και καθήκοντα

Το συμβούλιο των δημόσιων αρχών:

(α) εξασφαλίζει ότι οι αρχές της δίκαιης μεταχείρισης και διαφάνειας εφαρμόζονται ορθά κατά την κατανομή δημόσιας χρηματοδότησης σε συμμετέχοντες σε έργα·

(β) εγκρίνει το ετήσιο πρόγραμμα εργασιών έπειτα από προτάσεις της επιτροπής βιομηχανίας και έρευνας, συμπεριλαμβανομένων των προϋπολογισμών που διατίθενται για προσκλήσεις υποβολής προτάσεων·

(γ) εγκρίνει τον κανονισμό διαδικασίας για προσκλήσεις υποβολής προτάσεων, αξιολόγηση και επιλογή προτάσεων, καθώς και για την παρακολούθηση των έργων·

(δ) έπειτα από πρόταση του εκπροσώπου της Κοινότητας, αποφασίζει σχετικά με την χρηματοοικονομική συνεισφορά της κοινής επιχείρησης ENIAC στον προϋπολογισμό των προσκλήσεων για υποβολή προτάσεων·

(ε) εγκρίνει τη δρομολόγηση προσκλήσεων για υποβολή προτάσεων·

(στ) εγκρίνει την επιλογή προτάσεων έργων που θα λάβουν δημόσια χρηματοδότηση έπειτα από προσκλήσεις υποβολής προτάσεων·

(ζ) έπειτα από πρόταση του εκπροσώπου της Κοινότητας, αποφασίζει σχετικά με το ποσοστό της χρηματοοικονομικής συνεισφοράς της κοινής επιχείρησης ENIAC που αναφέρεται στο άρθρο 15 παράγραφος 5 στοιχείο α) σε συμμετέχοντες σε έργα που προκύπτουν από προτάσεις υποβολής προτάσεων για κάθε έτος·

(η) εγκρίνει τον εσωτερικό κανονισμό του σύμφωνα με την παράγραφο 3 του παρόντος άρθρου.

3. Εσωτερικός κανονισμός

(α) Το συμβούλιο των δημόσιων αρχών συνεδριάζει τουλάχιστον δύο φορές ανά έτος, κατά κανόνα στην έδρα της κοινής επιχείρησης ENIAC.

(β) Το συμβούλιο των δημόσιων εκλέγει τον πρόεδρό του.

(γ) Έως ότου το συμβούλιο των δημόσιων αρχών εγκρίνει τον εσωτερικό κανονισμό του, οι συνεδριάσεις του συγκαλούνται από την Επιτροπή.

(δ) Η απαρτία στο συμβούλιο των δημόσιων αρχών συνίσταται στην παρουσία της Επιτροπής και τουλάχιστον τριών κρατών μελών της ENIAC.

Άρθρο 8 – Επιτροπή βιομηχανίας και έρευνας

1. Σύνθεση

(α) Ο AENEAS διορίζει τα μέλη της επιτροπής βιομηχανίας και έρευνας.

(β) Η επιτροπή βιομηχανίας και έρευνας αποτελείται από 25 μέλη το πολύ.

2. Ρόλος και καθήκοντα

Η επιτροπή βιομηχανίας και έρευνας:

(α) εκπονεί το σχέδιο του πολυετούς στρατηγικού σχεδιασμού συμπεριλαμβανομένου του περιεχομένου και της επικαιροποίησης του θεματολόγιου έρευνας και το υποβάλει προς έγκριση στο διοικητικό συμβούλιο·

(β) καταρτίζει το σχέδιο του ετήσιου προγράμματος εργασιών, συμπεριλαμβανομένων των προτάσεων για το περιεχόμενο προσκλήσεων για υποβολή προτάσεων που θα δρομολογηθούν από την κοινή επιχείρηση ENIAC·

(γ) επεξεργάζεται προτάσεις αναφορικά με την στρατηγική της κοινής επιχείρησης ENIAC στην τεχνολογία, την έρευνα και την καινοτομία·

(δ) επεξεργάζεται προτάσεις για δραστηριότητες που αφορούν τη δημιουργία ανοιχτών περιβαλλόντων καινοτομίας, την προώθηση της συμμετοχής ΜΜΕ, την εκπόνηση προτύπων με διαφανείς διαδικασίες και ανοιχτή συμμετοχή, τη διεθνή συνεργασία, τη διάδοση και τις δημόσιες σχέσεις·

(ε) συμβουλεύει τα λοιπά όργανα για κάθε θέμα που σχετίζεται με το σχεδιασμό και τη λειτουργία προγραμμάτων Ε&Α, την ενίσχυση συμπράξεων και την αποδέσμευση πόρων στην Ευρώπη με σκοπό την επίτευξη των στόχων της κοινής επιχείρησης ENIAC·

(στ) ορίζει, εφόσον απαιτηθεί, ομάδες εργασίας υπό το γενικό συντονισμό ενός ή περισσοτέρων μελών της εν λόγω επιτροπής για την επίτευξη των παραπάνω καθηκόντων·

(ζ) εγκρίνει τον εσωτερικό κανονισμό της σύμφωνα με την παράγραφο 3 του παρόντος άρθρου.

3. Εσωτερικός κανονισμός

(α) Η επιτροπή βιομηχανίας και έρευνας συνεδριάζει τουλάχιστον δύο φορές το χρόνο.

(β) Η επιτροπή βιομηχανίας και έρευνας εκλέγει τον πρόεδρό της.

(γ) Έως ότου η επιτροπή βιομηχανίας και έρευνας εγκρίνει τον εσωτερικό κανονισμό της, οι συνεδριάσεις της συγκαλούνται από τον AENEAS.

Άρθρο 9 – Εκτελεστικός διευθυντής

1. Ο εκτελεστικός διευθυντής είναι ο κύριος εκτελεστικός υπεύθυνος για την καθημερινή διαχείριση της κοινής επιχείρησης ENIAC, καθώς και ο νομικός εκπρόσωπός της. Εκτελεί τα καθήκοντά του με ανεξαρτησία και λογοδοτεί στο διοικητικό συμβούλιο. Ο διευθυντής ασκεί, όσον αφορά το προσωπικό, τις αρμοδιότητες που ορίζονται στο άρθρο 8 παράγραφος 2 του κανονισμού του Συμβουλίου για τη σύσταση της κοινής επιχείρησης ENIAC.

2. Ο εκτελεστικός διευθυντής διορίζεται από το διοικητικό συμβούλιο, από κατάλογο υποψηφίων που προτείνει η Επιτροπή για χρονική περίοδο το πολύ τριών ετών. Έπειτα από αξιολόγηση των επιδόσεων του εκτελεστικού διευθυντή, μπορεί το διοικητικό συμβούλιο να παρατείνει τη θητεία του για μια περαιτέρω περίοδο που δεν θα υπερβαίνει τα τέσσερα έτη.

3. Ο ρόλος και τα καθήκοντα του εκτελεστικού διευθυντή είναι:

(α) να καταρτίζει το ετήσιο σχέδιο υλοποίησης και το ετήσιο σχέδιο προϋπολογισμού σε συνεργασία με την επιτροπή βιομηχανίας και έρευνας και να τα υποβάλει προς έγκριση στο διοικητικό συμβούλιο·

(β) να επιβλέπει τη διοργάνωση και εκτέλεση όλων των δραστηριοτήτων που απαιτούνται για την εκτέλεση του ετήσιου σχεδίου υλοποίησης στο πλαίσιο των κανόνων που ορίζει το παρόν καταστατικό και οι επακόλουθες αποφάσεις που εγκρίθηκαν από το διοικητικό συμβούλιο και από το συμβούλιο των δημόσιων αρχών·

(γ) να καταρτίζει την ετήσια έκθεση δραστηριοτήτων καθώς και τους ετήσιους λογαριασμούς και τον ισολογισμό, και να τα υποβάλει προς έγκριση στο διοικητικό συμβούλιο·

(δ) να υποβάλλει στο διοικητικό συμβούλιο προτάσεις προς έγκριση σχετικά με την εσωτερική λειτουργία της κοινής επιχείρησης ENIAC·

(ε) να υποβάλει στο συμβούλιο των δημόσιων αρχών προτάσεις προς έγκριση σχετικά με τους διαδικαστικούς κανόνες για προσκλήσεις υποβολής προσφορών που δρομολογεί η κοινή επιχείρηση ENIAC, συμπεριλαμβανομένης της διαδικασίας αξιολόγησης και επιλογής της σχετικής πρότασης έργου·

(στ) να διαχειρίζεται τη δρομολόγηση προσκλήσεων για υποβολή προτάσεων, τη διαδικασία αξιολόγησης και επιλογής προτάσεων έργων και τη διαπραγμάτευση συμφωνιών επιχορήγησης επιλεγμένων προτάσεων, καθώς και την επακόλουθη περιοδική επιτήρηση και παρακολούθηση έργων στο πλαίσιο της εντολής που του έχει δοθεί από το συμβούλιο των δημόσιων αρχών·

(ζ) να συνάπτει συμφωνίες επιχορήγησης για την υλοποίηση δραστηριοτήτων Ε&Α όπως αναφέρεται στα άρθρα 14 και 15, καθώς και τις απαραίτητες συμβάσεις εφοδιασμού για τη λειτουργία της κοινής επιχείρησης ENIAC όπως αναφέρεται στο άρθρο 16·

(η) να εγκρίνει όλες τις οφειλόμενες αμοιβές της κοινής επιχείρησης ENIAC·

(θ) να καθιερώνει και να εκτελεί τα απαραίτητα μέτρα και δράσεις για την αξιολόγηση της προόδου της κοινής επιχείρησης ENIAC στην κατεύθυνση επίτευξης των στόχων της, συμπεριλαμβανομένης ανεξάρτητης παρακολούθησης και ελέγχου για την αξιολόγηση της αποτελεσματικότητας και των επιδόσεων της κοινής επιχείρησης ENIAC·

(ι) να διοργανώνει ανασκόπηση έργων και τεχνικούς λογιστικούς ελέγχους για την αξιολόγηση αποτελεσμάτων Ε&Α και να υποβάλλει στο διοικητικό συμβούλιο εκθέσεις σχετικά με τα συνολικά αποτελέσματα·

(ια) να διεξάγει κατά περίπτωση οικονομικούς λογιστικούς ελέγχους, απευθείας ή μέσω των εθνικών δημοσίων αρχών, σχετικά με τους συμμετέχοντες στα έργα, σε συμμόρφωση με τον δημοσιονομικό κανονισμό της κοινής επιχείρησης ENIAC·

(ιβ) να διαπραγματεύεται τους όρους προσχώρησης νέων μελών στην κοινή επιχείρηση ENIAC, για λογαριασμό και με την εντολή του διοικητικού συμβουλίου·

(ιγ) να διεξάγει οποιαδήποτε άλλη απαραίτητη δράση για την επιτυχή επίτευξη των στόχων της κοινής επιχείρησης ENIAC, οι οποίοι δεν προβλέπονται στο ετήσιο σχέδιο υλοποίησης, εντός των ορίων και των όρων που έχει καθορίσει το διοικητικό συμβούλιο·

(ιδ) να συγκαλεί συνεδριάσεις του διοικητικού συμβουλίου και του συμβουλίου των δημόσιων αρχών και να παρίσταται, κατά περίπτωση, στις εν λόγω συνεδριάσεις ως παρατηρητής·

(ιε) να παρέχει στο διοικητικό συμβούλιο κάθε πληροφορία που ζητείται από αυτό·

(ιστ) να υποβάλλει στο διοικητικό συμβούλιο τις προτάσεις του σχετικά με την οργανωτική διάρθρωση της γραμματείας·

(ιζ) να είναι πλήρως υπεύθυνος για αποφάσεις σχετικά με τη διαχείριση προσωπικού όσον αφορά το προσωπικό της κοινής επιχείρησης ENIAC·

(ιη) να πραγματοποιεί εκτίμηση της επικινδυνότητας και ανάλυση διαχειριστικών κινδύνων και να προτείνει στο διοικητικό συμβούλιο οποιαδήποτε απαραίτητη ασφάλιση για την κοινή επιχείρηση ENIAC ώστε αυτή να ανταποκριθεί στις υποχρεώσεις της.

4. Συνιστάται γραμματεία υπό την αρμοδιότητα του εκτελεστικού διευθυντή για παροχή υποστήριξης στο σύνολο των καθηκόντων του, συμπεριλαμβάνοντας:

(α) γραμματειακή υποστήριξη στα όργανα της κοινής επιχείρησης ENIAC·

(β) επιχειρησιακή υποστήριξη για την αξιολόγηση προτάσεων και την εποπτεία έργων, συμπεριλαμβανομένης στήριξης για διοργάνωση προσκλήσεων υποβολής προτάσεων και ρυθμίσεων για ανασκόπηση έργων και τεχνικούς λογιστικούς ελέγχους·

(γ) καθιέρωση και διαχείριση κατάλληλου συστήματος εσωτερικού ελέγχου και λογιστικού συστήματος·

(δ) οικονομικά καθήκοντα, συμπεριλαμβανομένων πληρωμών χρηματοοικονομικών συνεισφορών από την κοινή επιχείρηση ENIAC σε συμμετέχοντες σε έργα·

(ε) υποστήριξη δραστηριοτήτων επικοινωνίας, όπως δημόσιες σχέσεις, δραστηριότητες δημοσιεύσεων και διάδοσης και διοργάνωση εκδηλώσεων·

(στ) διαχείριση προσκλήσεων διαγωνισμών για απαιτήσεις της κοινής επιχείρησης ENIAC σε προϊόντα/υπηρεσίες σύμφωνα με το δημοσιονομικό κανονισμό της κοινής επιχείρησης ENIAC.

5. Καθήκοντα μη οικονομικού χαρακτήρα της γραμματείας μπορούν να ανατίθενται από την κοινή επιχείρηση ENIAC σε εξωτερικούς παρόχους υπηρεσιών. Οι σχετικές συμβάσεις συνάπτονται σύμφωνα με τις διατάξεις του δημοσιονομικού κανονισμού της κοινής επιχείρησης ENIAC.

Άρθρο 10 – Χρηματοδότηση

1. Το σύνολο των πόρων της κοινής επιχείρησης ENIAC αφιερώνεται στην προώθηση των στόχων που καθορίζονται στο άρθρο 2 του παρόντος καταστατικού.

2. Οι πόροι της κοινής επιχείρησης ENIAC που είναι εγγεγραμμένοι στον προϋπολογισμό της αποτελούνται από:

(α) τις συνεισφορές των μελών στα έξοδα λειτουργίας, εκτός των αναφερομένων στην παράγραφο 4 στοιχείο γ)·

(β) κοινοτική συνεισφορά για χρηματοδότηση των δραστηριοτήτων E&A·

(γ) κάθε έσοδο που αποφέρει η κοινή επιχείρηση ENIAC·

(δ) κάθε άλλη συνεισφορά και πόρο.

Κάθε τόκος που αποφέρουν οι συνεισφορές τις οποίες καταβάλλουν τα μέλη λογίζεται ως έσοδο της κοινής επιχείρησης ENIAC.

3. Κάθε νομική οντότητα που δεν είναι μέλος μπορεί να συνεισφέρει, σε είδος ή σε χρήμα, στους πόρους της κοινής επιχείρησης ENIAC υπό τους όρους και προϋποθέσεις που διαπραγματεύεται ο εκτελεστικός διευθυντής για λογαριασμό και στο πλαίσιο της εντολής του δοικητικού συμβουλίου.

4. Τα μέλη της κοινής επιχείρησης ENIAC αναλαμβάνουν τα έξοδα λειτουργίας[22] της για τη χρονική περίοδο που λήγει την 31η Δεκεμβρίου 2017:

(α) ο AENEAS πραγματοποιεί συνεισφορά έως 20 εκατ. ευρώ ή έως ποσοστό 1% της συνολικής δαπάνης των έργων, οποιοδήποτε ποσό είναι υψηλότερο, που όμως δεν υπερβαίνει τα 30 εκατ. ευρώ·

(β) η Κοινότητα πραγματοποιεί συνεισφορά έως 10 εκατ. ευρώ·

(γ) τα κράτη μέλη της ENIAC καταβάλλουν συνεισφορές σε είδος στα έξοδα λειτουργίας, διευκολύνοντας την υλοποίηση των έργων και τη χορήγηση δημόσιων πόρων όπως αναφέρεται στα άρθρα 14 και 15·

(δ) οι συνεισφορές της Κοινότητας και του AENEAS διατίθενται σύμφωνα με τις διατάξεις του σχετικού ετήσιου σχεδίου προϋπολογισμού. Προβλέπονται τμηματικές καταβολές βάσει των οικονομικών αναγκών της κοινής επιχείρησης.

5. Οι δραστηριότητες E&A της κοινής επιχείρησης για τη χρονική περίοδο που λήγει την 31η Δεκεμβρίου 2017 υποστηρίζονται από:

(α) χρηματοοικονομική συνεισφορά της Κοινότητας ύψους έως 440 εκατ. ευρώ για τη χρηματοδότηση έργων·

(β) χρηματοοικονομικές συνεισφορές κρατών μελών της ENIAC που συνολικά ανέρχονται σε τουλάχιστον 1,8 φορές την χρηματοοικονομική συνεισφορά της Κοινότητας. Οι εν λόγω χρηματοοικονομικές συνεισφορές καταβάλλονται σε συμμετέχοντες στα έργα, σύμφωνα με τις διατάξεις των άρθρων 14 και 15. Κάθε έτος, εντός ημερομηνίας που καθορίζεται από το διοικητικό συμβούλιο, τα κράτη μέλη της ENIAC ανακοινώνουν στον εκτελεστικό διευθυντή τις εθνικές χρηματοοικονομικές δεσμεύσεις που έχουν αναλάβει για προσκλήσεις υποβολής προτάσεων που θα δρομολογηθούν από την κοινή επιχείρηση ENIAC λαμβάνοντας υπόψη το πεδίο εφαρμογής των υποστηριζόμενων στις προσκλήσεις δραστηριοτήτων E&A·

(γ) συνεισφορές σε είδος από οργανισμούς E&A που συμμετέχουν σε έργα, ως μερίδιό τους στις απαιτούμενες δαπάνες για τη διεξαγωγή των έργων. Η συνολική συνεισφορά τους κατά τη διάρκεια της κοινής επιχείρησης ENIAC ισούται ή υπερβαίνει τη συνεισφορά των δημόσιων αρχών.

6. Οι χρηματοοικονομικές συνεισφορές των κρατών στην κοινή επιχείρηση ENIAC καταβάλλονται τμηματικά, σύμφωνα με τις διατάξεις του ετήσιου σχεδίου προϋπολογισμού.

7. Σε περίπτωση που μέλος της κοινής επιχείρησης ENIAC δεν ανταποκρίνεται στις ανειλημμένες υποχρεώσεις του όσον αφορά τη συμφωνημένη χρηματοοικονομική συνεισφορά του στην κοινή επιχείρηση ENIAC, ο εκτελεστικός διευθυντής συγκαλεί συνεδρίαση του διοικητικού συμβουλίου για να αποφασιστεί εάν τα υπόλοιπα μέλη θα αποβάλουν το μέλος που δεν συμμορφώνεται ή εάν πρέπει να ληφθούν άλλα μέτρα έως ότου εκπληρώσει τις υποχρεώσεις του.

8. Η κοινή επιχείρηση ENIAC είναι κύριος όλων των περιουσιακών στοιχείων που έχει παραγάγει ή που έχουν μεταβιβαστεί σε αυτήν για την εκπλήρωση των στόχων της όπως περιγράφεται στο άρθρο 2, εκτός εάν ορίζεται αλλιώς.

Άρθρο 11 – Οικονομικό έτος

Το οικονομικό έτος αντιστοιχεί στο ημερολογιακό έτος.

Άρθρο 12 – Δημοσιονομικός κανονισμός

1. Το διοικητικό συμβούλιο εγκρίνει και θεσπίζει τον δημοσιονομικό κανονισμό της κοινής επιχείρησης ENIAC.

2. Ο δημοσιονομικός κανονισμός βασίζεται στις αρχές του δημοσιονομικού κανονισμού πλαισίου[23] και περιλαμβάνει διατάξεις για το σχεδιασμό και την υλοποίηση του προϋπολογισμού της κοινής επιχείρησης ENIAC. Ο δημοσιονομικός κανονισμός μπορεί να αποκλίνει από τον δημοσιονομικό κανονισμό πλαίσιο εφόσον τούτο απαιτείται από τις ειδικές επιχειρησιακές ανάγκες της κοινής επιχείρησης ENIAC και υπό την προϋπόθεση προηγούμενης διαβούλευσης με την Επιτροπή.

3. Απαλλαγή ως προς την εκτέλεση του προϋπολογισμού της κοινής επιχείρησης ENIAC δίδεται από το Ευρωπαϊκό Κοινοβούλιο, έπειτα από σύσταση του Συμβουλίου, βάσει διαδικασίας που προβλέπεται από τον δημοσιονομικό κανονισμό της κοινής επιχείρησης ENIAC.

Άρθρο 13 – Προγραμματισμός και υποβολή εκθέσεων

1. Στον πολυετή στρατηγικό σχεδιασμό προσδιορίζονται η στρατηγική και τα σχέδια για την επίτευξη των στόχων της κοινής επιχείρησης ENIAC, συμπεριλαμβανομένου του θεματολογίου έρευνας.

2. Στο ετήσιο πρόγραμμα εργασιών περιγράφεται το πεδίο εφαρμογής και ο προϋπολογισμός για τις προσκλήσεις υποβολής προσφορών που απαιτούνται για την υλοποίηση του θεματολογίου έρευνας για ένα συγκεκριμένο έτος.

3. Στο ετήσιο σχέδιο υλοποίησης προσδιορίζεται το σχέδιο για την εκτέλεση του συνόλου των δραστηριοτήτων της κοινής επιχείρησης ENIAC για ένα συγκεκριμένο έτος, συμπεριλαμβανομένων των προγραμματισμένων προσκλήσεων υποβολής προτάσεων και των δράσεων που πρέπει να υλοποιηθούν μέσω διαγωνισμών. Το ετήσιο σχέδιο υλοποίησης υποβάλλεται από τον εκτελεστικό διευθυντή στο διοικητικό συμβούλιο μαζί με το ετήσιο σχέδιο προϋπολογισμού.

4. Ετήσιο σχέδιο προϋπολογισμού: κάθε έτος, ο εκτελεστικός διευθυντής υποβάλλει στο διοικητικό συμβούλιο προσχέδιο του ετήσιου προϋπολογισμού που περιλαμβάνει πρόβλεψη των ετήσιων δαπανών για τα επόμενα δύο έτη, καθώς και πίνακα του προσωπικού. Στην εν λόγω πρόβλεψη, οι εκτιμήσεις εσόδων και δαπανών για την πρώτη αυτή διετία αναφέρονται στον απαιτούμενο βαθμό λεπτομέρειας για την εσωτερική διαδικασία κάθε μέλους όσον αφορά τη χρηματοοικονομική του συνεισφορά στην κοινή επιχείρηση ENIAC. Ο εκτελεστικός διευθυντής παρέχει στο διοικητικό συμβούλιο όλες τις απαιτούμενες συμπληρωματικές πληροφορίες προς το σκοπό αυτό.Τα μέλη του διοικητικού συμβουλίου ανακοινώνουν στον εκτελεστικό διευθυντή τα σχόλιά τους επί του προσχεδίου του ετήσιου προϋπολογισμού και ιδίως επί των εκτιμήσεων πόρων και δαπανών για το επόμενο έτος. Λαμβάνοντας υπόψη τα σχόλια των μελών του διοικητικού συμβουλίου, ο εκτελεστικός διευθυντής καταρτίζει το σχέδιο του ετήσιου προϋπολογισμού για το επόμενο έτος, σε συνεργασία με την επιτροπή βιομηχανίας και έρευνας. Πριν από την 1η Σεπτεμβρίου κάθε έτους, υποβάλει στο διοικητικό συμβούλιο το σχέδιο του ετήσιου προϋπολογισμού προς έγκριση.Το σχέδιο του ετήσιου προϋπολογισμού και το ετήσιο σχέδιο υλοποίησης για ένα συγκεκριμένο έτος εγκρίνονται από το διοικητικό συμβούλιο της κοινής επιχείρησης ENIAC έως την 31η Οκτωβρίου του προηγούμενου έτους.

5. Στην ετήσια έκθεση δραστηριοτήτων παρουσιάζεται η πρόοδος της κοινής επιχείρησης ENIAC για κάθε ημερολογιακό έτος, ιδίως σε σχέση με τον πολυετή στρατηγικό σχεδιασμό και το ετήσιο σχέδιο υλοποίησης για το εν λόγω έτος.Η ετήσια έκθεση δραστηριοτήτων υποβάλλεται από τον εκτελεστικό διευθυντή μαζί με τους ετήσιους λογαριασμούς και τον ισολογισμό.

6. Εντός διαστήματος δύο μηνών μετά το τέλος κάθε οικονομικού έτους, οι προσωρινοί λογαριασμοί της κοινής επιχείρησης υποβάλλονται στην Επιτροπή και στο Ελεγκτικό Συνέδριο των Ευρωπαϊκών Κοινοτήτων («Ελεγκτικό Συνέδριο»). Το Ελεγκτικό Συνέδριο διατυπώνει τις παρατηρήσεις του σχετικά με τους προσωρινούς λογαριασμούς της κοινής επιχείρησης μέχρι τις 15 του Ιουνίου που έπεται του τέλους του οικονομικού έτους.

7. Ο ετήσιοι λογαριασμοί κάθε οικονομικού έτους αποστέλλονται κατά το επόμενο έτος στη λογιστική υπηρεσία της Επιτροπής εντός των προθεσμιών που ορίζει ο δημοσιονομικός κανονισμός πλαίσιο ώστε αυτή να είναι σε θέση να τους ενοποιήσει με τους ετήσιους κοινοτικούς λογαριασμούς. Οι ετήσιοι λογαριασμοί της κοινής επιχείρησης πρέπει να καταρτίζονται και να ελέγχονται σύμφωνα με τους κοινοτικούς κανόνες λογιστικής διαχείρισης που έχουν θεσπιστεί από τη λογιστική υπηρεσία της Επιτροπής.

Άρθρο 14 – Υλοποίηση δραστηριοτήτων Ε&Α

1. Η κοινή επιχείρηση ENIAC υποστηρίζει δραστηριότητες Ε&A μέσα από προσκλήσεις υποβολής προτάσεων ανταγωνιστικού χαρακτήρα, ανεξάρτητη αξιολόγηση και επιλογή προτάσεων, κατανομή δημοσίων πόρων σε επιλεγμένα έργα, καθώς και με τη χρηματοδότηση έργων.

2. Η κοινή επιχείρηση ENIAC συνάπτει συμφωνίες επιχορήγησης με συμμετέχοντες σε έργα για την υλοποίηση των έργων. Οι εν λόγω συμφωνίες επιχορήγησης αναφέρονται και, κατά περίπτωση, βασίζονται σε αντίστοιχες εθνικές συμφωνίες επιχορήγησης, όπως αναφέρεται στο άρθρο 15 παράγραφος 5 στοιχείο β).

3. Για να καταστεί δυνατή η υλοποίηση έργων και η χορήγηση δημόσιων πόρων, η κοινή επιχείρηση ENIAC καθιερώνει διοικητικές ρυθμίσεις με τις εθνικές οντότητες που έχουν οριστεί για το σκοπό αυτό από τα κράτη μέλη της ENIAC, σύμφωνα με το δημοσιονομικό κανονισμό της κοινής επιχείρησης ENIAC.

4. Τα κράτη μέλη της Ευρωπαϊκής Ένωσης ή συνδεδεμένες χώρες που δεν είναι μέλη της κοινής επιχείρησης ENIAC μπορούν να συνάπτουν παρεμφερείς ρυθμίσεις με την κοινή επιχείρηση ENIAC.

5. Η κοινή επιχείρηση ENIAC καθορίζει τις διαδικασίες για την εποπτεία και τον έλεγχο των δραστηριοτήτων Ε&Α, συμπεριλαμβανομένων διατάξεων για την παρακολούθηση και τον τεχνικό έλεγχο των έργων. Τα κράτη μέλη της ENIAC δεν απαιτούν πρόσθετες εκθέσεις παρακολούθησης και τεχνικού ελέγχου εκτός των απαιτούμενων από την κοινή επιχείρηση ENIAC.

Άρθρο 15 – Χρηματοδότηση των έργων

1. Η δημόσια χρηματοδότηση σε συμμετέχοντες σε έργα συνίσταται στις εθνικές χρηματοοικονομικές συνεισφορές των κρατών μελών της ENIAC, ή/και στην χρηματοοικονομική συνεισφορά της κοινής επιχείρησης ENIAC. Κάθε δημόσια ενίσχυση στο πλαίσιο της παρούσας πρωτοβουλίας είναι κατά περίπτωση υπό την επιφύλαξη των διαδικαστικών και ουσιωδών κανόνων των κρατικών ενισχύσεων.

2. Στις προσκλήσεις για υποβολή προτάσεων που δρομολογούνται και δημοσιεύονται από την κοινή επιχείρηση ENIAC προσδιορίζεται ο συνολικός διαθέσιμος προϋπολογισμός για κάθε πρόσκληση. Στον εν λόγω προϋπολογισμό αναφέρονται τα ποσά που δεσμεύονται σε εθνικό επίπεδο από κάθε κράτος μέλος της ENIAC και το ποσό της χρηματοοικονομικής συνεισφοράς της κοινής επιχείρησης ENIAC. Στις προσκλήσεις αναφέρονται τα κριτήρια αξιολόγησης σε σχέση με τους στόχους της πρόσκλησης.

3. Η χρηματοοικονομική συνεισφορά της κοινής επιχείρησης ENIAC στον προϋπολογισμό κάθε πρόσκλησης ισοδυναμεί με ποσοστό 55% του συνολικού δεσμευμένου ποσού από τα κράτη μέλη της ENIAC, εκτός εάν το συμβούλιο των δημόσιων αρχών αποφασίσει αλλιώς έπειτα από πρόταση εκπροσώπου της Κοινότητας.

4. Προσκλήσεις, αξιολόγηση και επιλογή προτάσεων

(α) Προσκλήσεις για υποβολή προτάσεων που δρομολογούνται από την κοινή επιχείρηση ENIAC είναι ανοιχτές σε συμμετέχοντες που είναι εγκατεστημένοι σε κράτη μέλη της ENIAC και σε οποιοδήποτε άλλο κράτος μέλος της Ευρωπαϊκής Ένωσης ή συνδεδεμένης χώρας.

(β) Κοινοπραξίες συμμετεχόντων σε προτάσεις έργων που υποβάλλονται σε απάντηση στις εν λόγω προσκλήσεις περιλαμβάνουν τουλάχιστον τρεις μη θυγατρικές οντότητες[24] εγκατεστημένες σε τουλάχιστον τρία κράτη μέλη της ENIAC.

(γ) Η διαδικασία αξιολόγησης και επιλογής εξασφαλίζει ότι η κατανομή της δημόσιας χρηματοδότησης της κοινής επιχείρησης ENIAC ακολουθεί τις αρχές της αριστείας και του ανταγωνισμού[25].

(δ) Έπειτα από την αξιολόγηση των προτάσεων, το συμβούλιο των δημόσιων αρχών καταρτίζει ιεραρχημένο κατάλογο προτάσεων βάσει σαφών κριτηρίων αξιολόγησης και της συνολικής συμβολής τους στην επίτευξη των στόχων της πρόσκλησης.

(ε) Το συμβούλιο των δημόσιων αρχών αποφασίζει σχετικά με την επιλογή προτάσεων και την κατανομή δημόσιας χρηματοδότησης σε επιλεγμένες προτάσεις έως το όριο του διαθέσιμου προϋπολογισμού, λαμβάνοντας υπόψη τυχόν εθνικά κριτήρια επιλεξιμότητας. Η απόφαση αυτή είναι δεσμευτική για τα κράτη μέλη της ENIAC, χωρίς περαιτέρω διαδικασίες αξιολόγησης και επιλογής.

5. Χρηματοδότηση των έργων

(α) Η χρηματοοικονομική συνεισφορά της κοινής επιχείρησης ENIAC σε συμμετέχοντες σε έργα παρέχεται ως ποσοστό της συνολικής δαπάνης[26] και υλοποίησης του έργου. Το ανάλογο ποσοστό καθορίζεται σε ετήσια βάση από το συμβούλιο των δημόσιων αρχών και ανέρχεται έως 16,7%. Το εν λόγω ποσοστό είναι το ίδιο για όλους τους συμμετέχοντες σε οποιαδήποτε πρόσκληση υποβολής προτάσεων.

(β) Τα κράτη μέλη της ENIAC καθορίζουν συμφωνίες επιχορήγησης με συμμετέχοντες σε έργα σύμφωνα με τους εθνικούς τους κανόνες, ιδίως όσον αφορά κριτήρια επιλεξιμότητας και άλλες απαραίτητες οικονομικές και νομικές απαιτήσεις. Κατά περίπτωση, οι εθνικές χρηματοοικονομικές συνεισφορές από κράτη μέλη της ENIAC καταβάλλονται απευθείας στους συμμετέχοντες στα έργα σύμφωνα με εθνικές συμφωνίες επιχορήγησης. Τα κράτη μέλη της ENIAC καταβάλλουν μέγιστη προσπάθεια για τον συντονισμό της σύναψης συμφωνιών επιχορήγησης και έγκαιρη καταβολή των χρηματοοικονομικών συνεισφορών τους.

Άρθρο 16 – Συμβάσεις παροχής υπηρεσιών και προμηθειών

Η κοινή επιχείρηση ENIAC καθορίζει όλες τις ενδεδειγμένες διαδικασίες και τους μηχανισμούς για την υλοποίηση, την εποπτεία και τον έλεγχο των συμβάσεων παροχής υπηρεσιών και προμηθειών που κατά περίπτωση συνάπτονται για τη λειτουργία της κοινής επιχείρησης ENIAC.

Άρθρο 17 – Προσωπικό

1. Το προσωπικό καθορίζεται στον πίνακα προσωπικού ο οποίος περιέχεται στο ετήσιο σχέδιο προϋπολογισμού.

2. Τα μέλη του προσωπικού της κοινής επιχείρησης ENIAC είναι έκτακτοι υπάλληλοι και συμβασιούχοι υπάλληλοι και συνάπτουν συμβάσεις ορισμένου χρόνου, η διάρκεια των οποίων μπορεί να παραταθεί άπαξ έως μέγιστη χρονική περίοδο επτά ετών.

3. Οι δαπάνες προσωπικού βαρύνουν την κοινή επιχείρηση ENIAC.

4. Κάθε μέλος της κοινής επιχείρησης ENIAC ή του φιλοξενούντος κράτους μπορεί να προτείνει στον εκτελεστικό διευθυντή να αποσπάσει άτομα του προσωπικού του στη γραμματεία της κοινής επιχείρησης ENIAC.

Άρθρο 18 – Ευθύνη, ασφάλιση

1. Η συμβατική ευθύνη της κοινής επιχείρησης ENIAC διέπεται από τις σχετικές συμβατικές διατάξεις και από το δίκαιο που εφαρμόζεται στην εκάστοτε συμφωνία ή σύμβαση.

2. Σε περίπτωση εξωσυμβατικής ευθύνης, η κοινή επιχείρηση ENIAC αποκαθιστά, σύμφωνα με τις κοινές γενικές αρχές των νομοθεσιών των κρατών μελών, τυχόν ζημίες που προκαλεί το προσωπικό της κατά την εκτέλεση των καθηκόντων του.

3. Τυχόν πληρωμές εκ μέρους της κοινής επιχείρησης ENIAC συνεπεία της αναφερόμενης στις παραγράφους 1 και 2 ευθύνης, καθώς και τα εξ αυτής έξοδα και δαπάνες, θεωρούνται ως δαπάνες της κοινής επιχείρησης ENIAC και καλύπτονται από τους πόρους της κοινής επιχείρησης ENIAC.

4. Η κοινή επιχείρηση ENIAC είναι ο μόνος υπεύθυνος για την εκπλήρωση των υποχρεώσεών της.

5. Η κοινή επιχείρηση ENIAC δεν είναι υπεύθυνη για την εκπλήρωση των υποχρεώσεων των μελών της. Δεν φέρει ευθύνη για κανένα κράτος μέλος της ENIAC που δεν έχει εκπληρώσει τις υποχρεώσεις του από προσκλήσεις για υποβολή προτάσεων που έχει δρομολογήσει η κοινή επιχείρηση ENIAC.

6. Τα μέλη δεν είναι υπεύθυνα για καμία οικονομική υποχρέωση της κοινής επιχείρησης ENIAC. Η οικονομική ευθύνη των μελών είναι εσωτερική ευθύνη, αποκλειστικά έναντι της κοινής επιχείρησης ENIAC, και περιορίζεται στην εκ μέρους τους ανάληψη δέσμευσης να συνεισφέρουν στους πόρους όπως ορίζεται στο άρθρο 10 παράγραφος 2.

7. Η οικονομική ευθύνη της κοινής επιχείρησης ENIAC για τις οφειλές της περιορίζεται στις συνεισφορές που έχουν πραγματοποιήσει τα κράτη μέλη στις τρέχουσες δαπάνες όπως ορίζεται στο άρθρο 10 παράγραφος 2.

8. Η κοινή επιχείρηση ENIAC συνάπτει και διατηρεί κατάλληλη ασφάλιση.

Άρθρο 19 – Σύγκρουση συμφερόντων

Η κοινή επιχείρηση ENIAC αποφεύγει κάθε σύγκρουση συμφερόντων κατά την εκτέλεση των δραστηριοτήτων της.

Άρθρο 20 –Προστασία των οικονομικών συμφερόντων

1. Η κοινή επιχείρηση ENIAC διενεργεί επιτόπιους ελέγχους και οικονομικούς ελέγχους μεταξύ των αποδεκτών της δημόσιας χρηματοδότησης της κοινής επιχείρησης ENIAC. Οι εν λόγω έλεγχοι μπορούν να πραγματοποιούνται είτε απευθείας από την κοινή επιχείρηση ENIAC είτε από κράτη μέλη της ENIAC για λογαριασμό της.

2. Η Επιτροπή και το Ευρωπαϊκό Ελεγκτικό Συνέδριο μπορούν να διενεργούν, εφόσον είναι αναγκαίο, επιτόπιους ελέγχους μεταξύ των αποδεκτών της χρηματοδότησης της κοινής επιχείρησης ENIAC και των υπαλλήλων που είναι αρμόδιοι για την χορήγησή τους. Προς το σκοπό αυτό, η κοινή επιχείρηση ENIAC εξασφαλίζει ότι οι συμφωνίες ή οι συμβάσεις επιχορήγησης που συνάπτει προβλέπουν το δικαίωμα της Επιτροπής και του Ευρωπαϊκού Ελεγκτικού Συνεδρίου να διεξάγουν τους ενδεδειγμένους ελέγχους και, σε περίπτωση διαπίστωσης παρατυπιών, να επιβάλουν αποτρεπτικές και αναλογικές κυρώσεις.

3. Η Ευρωπαϊκή υπηρεσία καταπολέμησης της απάτης (OLAF), που συγκροτήθηκε με την απόφαση της Επιτροπής 1999/352/ΕΚ, ΕΚΑΧ, Ευρατόμ, διαθέτει τις ίδιες εξουσίες όσον αφορά την κοινή επιχείρηση και τα μέλη του προσωπικού της όπως εκείνες που διαθέτει ως προς τις υπηρεσίες της Επιτροπής. Μόλις θεσπιστεί η κοινή επιχείρηση, προσχωρεί στη διοργανική συμφωνία της 25ης Μαΐου 1999 μεταξύ του Ευρωπαϊκού Κοινοβουλίου, του Συμβουλίου και της Επιτροπής όσον αφορά τις εσωτερικές έρευνες εκ μέρους της OLAF. Το διοικητικό συμβούλιο εγκρίνει την εν λόγω προσχώρηση και θεσπίζει τα απαραίτητα μέτρα για τη διευκόλυνση των εσωτερικών ερευνών που διεξάγει η OLAF.

Άρθρο 21 – Διάλυση της κοινής επιχείρησης

1. Στο τέλος της περιόδου που αναφέρεται στο άρθρο 1 παράγραφος 3 η κοινή επιχείρηση ENIAC διαλύεται.

2. Η διαδικασία διάλυσης κινείται αυτομάτως εφόσον η Επιτροπή αποχωρήσει από την κοινή επιχείρηση ENIAC.

3. Για τις ανάγκες της διαδικασίας διάλυσης της κοινής επιχείρησης ENIAC, το διοικητικό συμβούλιο ορίζει έναν ή περισσότερους εκκαθαριστές, οι οποίοι συμμορφώνονται προς τις αποφάσεις του διοικητικού συμβουλίου.

4. Κατά τη διάλυσή της, η κοινή επιχείρηση ENIAC επιστρέφει στο φιλοξενούν κράτος όλα τα στοιχεία υλικής υποστήριξης που αυτό έχει θέσει στη διάθεσή της σύμφωνα με τη συμφωνία φιλοξενίας που προβλέπεται στο άρθρο 24.

5. Αφού επιστραφούν όλα τα στοιχεία υλικής υποστήριξης όπως προβλέπεται στην παράγραφο 4, τυχόν περαιτέρω περιουσιακά στοιχεία χρησιμοποιούνται για να καλύψουν τα χρέη της κοινής επιχείρησης ENIAC και τις δαπάνες που συνδέονται με τη διάλυσή της. Τυχόν πλεόνασμα ή έλλειμμα κατανέμεται μεταξύ των μελών που υπάρχουν κατά το χρόνο της διάλυσης ή καλύπτεται από τα μέλη αυτά κατ’ αναλογία του πραγματικού ποσού της σ